Gaur itxiko da Salatzen Dut Eguneko paella txapelketan izena emateko epea - Azpeitia - uztarria.eus\nGaur itxiko da Salatzen Dut Eguneko paella txapelketan izena emateko epea\nUztarria.eus 2017-05-15 11:13\nOrkatzen, Sanagustin kulturgunean, Korralen, Baigera IIn, herriko hainbat elkartetan eta azpeitikosareherritarra@gmail.com helbidera idatzita egin daiteke izen-ematea. 21:00etan egitekoak ziren bilera bertan behera utzi dute antolatzaileek, arratsaldeko mahai ingurua dela eta. Antolatzaileak harremanetan jarriko dira izena eman duten lagunekin, txapelketaren xehetasunak azaltzeko.\nDatorren zapatuan, maiatzaren 20an, ospatuko da Salatzen Dut Eguna, Azpeitiko Sarek antolatuta. Egun horretarako hainbat berrikuntza prestatu dituzte aurtengoan, eta horietako bat da paella txapelketa. Bertan parte hartu nahi dutenek gaur dute izena emateko azken aukera, 21:00ak bitartean.\nIzen ematea honako lekuetan egin daiteke: Orkatzen, Sanagustin kulturgunean, Korralen, Baigera IIn, herriko hainbat elkartetan eta azpeitikosareherritarra@gmail.com helbidera idatzita. Antolatzaileak gaur 21:00etan bilera egitekoak ziren parte-hartzaileekin, baina bertan behera utzi dute, 19:30ean Sanagustinen egingo den Zer salatzen dugu? mahai ingurua dela eta. Hala, Sareko kideak harremanetan jarriko dira izena eman duten lagunekin, txapelketaren xehetasunak azaltzeko.


kritiken hemeroteka » 61 urteko nerabe baten poesia\n« Transmisioaren eztena | Guda, haurraren prismatik »\n61 urteko nerabe baten poesia Reyes Ilintxeta / Argia, 2014-08-03\nHauxe da idazle iruindar honen seigarren liburua. Itzultzailea lanbidez, irrati gizona zaletasunez, prosodia eta erretorikan maisu, irakurri eta entzun daitezkeen olerkiak egitea maite du Azkonak.\nAurreko lana Haikuen bilduma izan zen. Hura bukatutakoan oso bestelako poemak lantzeari ekin zion, agian Haiku japoniarren zurruntasunetik ihesean edo. Haietako batzuen bilduma da hau. Gai aunitzi buruzko gogoetak, poema bilakaturik: denboraren joana, heriotza, sexua, politika, gizartea, gaizkia, musika, haurtzaroa… gehienak ironiaz eta umorez berniztatuak.\nAgian literaturazale jakintsuak esanen du olerki gehienetan pentsamenduak ongi harilkatuta eta errekurtso literarioz ongi hornituta agertu arren, hunkidura sortzeko gaitasuna ez dela orri guztietan neurri berean aurkitzen. Agian. Nik ere poema batzuk besteak baino gusturago irakurri ditut. Eta baten bat bukatu gabe utzi ere. Zergatik ez?\nBaina gozatu egin dut eta burua ideiez betea gelditu zait. Testu ulergarriak dira eta benetako hezur-haragizko egile bat atzean dituztenak. Hori gustatzen zait.\nAzpimarratzeko modukoak iduritu zaizkit batzuk: Iqbal Masiq, haur esklabuari buruzkoa, Piztien alde, gizakion izaeraz mintzo dena, Poltsikoak arakatzen garaiz esan ez ditugun gauzez ari zaiguna… eta bukaeran Xabier Lete, XL, handiari eskainitako lerroak. Eta oso dibertigarriak eta ausartak (ganberroak ez esateagatik) Harira ez datozen galdeak ataletan bildutako nerabe urtetsu honek pilatutako galderak.


Bibliotekan eta Luis Ezeizan eguzki plakak jarriko dituzte - Eskoriatza - Goiena.eus\nBibliotekan eta Luis Ezeizan eguzki plakak jarriko dituzte\nIker Barandiaran 2008-10-22 20:21\nAzaroan bi eguzki plaka fotolvoltaiko jarriko dituzte udal bibliotekaren eta Luis Ezeiza eskolaren teilatuetan, bakoitzean bana. Euskal Energiaren Erakundeak (EEE) finantzatuko ditu biak.\nInstalazio horien etekinak EEErendako izango dira inbertsioa amortizatu bitartean. Horren ostean, instalazioen jabetza eta erabilera Udalarena izango da. Amortizazioa bukatzeko, 15 bat urte pasa daitezke.\nEnergia jaso eta gorde\nEguzki plaka fotovoltaikoek energia jaso egiten dute eta hori Iberdrolari saltzen diote. Hala egingo dute Eskoriatzan ere. Dagoeneko, baina, badira beste eguzki plaka batzuk udalerrian. Hain zuzen ere, kiroldegiko teilatuan bi plaka jarrita daude aspalditik.\nInstalazio horiek egitea Udalak eta EEEk hitzarmen baten bitartez sinatu zuten. Hain zuzen ere, EEEk bi plaka ehuneko ehunean finantzatzeko konpromisoa hartu zuen, eta Udalak aipatutako bi kokapenak aukeratu ditu.\nEnergia aurrezteko asmoa\nAipatutako hitzarmenaz gain, EEEk eta Udalak bestelako akordio bat ere badute. Horren arabera, energia aurrezteko balio duten ekimenen gaineko informazioa, horren gaineko programa eta laguntzen finantzazioa, aholkularitza teknikoa eta beste trukatzen dabiltza. Hala, EEEk Eskoriatzako eraikin publikoen energia kontsumoa aztertu berri du.


Hainbat ekitaldi izango dira egunotan Zarautzen, Korrika Kulturalaren barruan\nOstegunean Bertso Korrikako saioa izango da, ostiralean 'Gaur irekiko ditu ateak' dokumentala eta larunbatean 'Korrika kalean'.\n‘Gaur irekiko ditu ateak’ dokumentaleko irudi bat.\nMartxoaren 30ean abiatuko da Korrika Otxandiotik (Bizkaia), eta 2.535 kilometroko ibilbidea eginda, apirilaren 9ean emango diote bukaera Iruñean. Bide horretan, apirilaren 5ean iritsiko da Urola Kostara. Zehazki, Zarautzera goizaldean helduko da, 01:31 inguruan.\nAurrez, girotzeko, askotariko ekitaldiak izango dira Korrika Kulturalaren barruan. Aste honetarako hiru hitzordu antolatu dituzte. Batetik, bihar, ostegunean Bertso Korrikako saioa izango da Urpekoak elkartean. 18:30ean euskara ikasleentzat bertsolaritzari buruzko tailerra egingo dute, eta jarraian, 20:00etan, bertso emanaldia izango da Joritz Bastarrika, Markel Eizagirre, Beñat Jauregi eta Iñigo Mantzisidor Mantxi-rekin. Itziar Unanue ariko da gai-jartzaile lanetan.\nOstiralean, berriz, Egunkariari buruzko dokumentala izango da ikusgai Modelo aretoan. Gaur irekiko ditu ateak lehenbiziko euskarazko kazetaren sorrera nola izan zen kontatzen du. 22:00etan izango da.\nKorrika kalean izango da larunbatean, Lege Zaharren enparantzan, 18:00etatik aurrera.\nHARA! Mikel Aranburu, Xabi Prietori buru ...\nNork: Urola Kostako Hitza - maiatza 18, 2018\nNork: Urola Kostako Hitza - maiatza 15, 2018\n‘Benan mendia arnas’ dokumenta ...\nNork: Urola Kostako Hitza - maiatza 13, 2018


Haurrei eta Nerabeei Tratu Ona emateko kanpaina aurkeztu du BBK Familyk | Actualidad | BBK\nHaurrei eta Nerabeei Tratu Ona emateko kanpaina aurkeztu du BBK Familyk\nBBK Familyk apirilean zehar gauzatuko den Tratu Onaren kanpaina aurkeztu du gaur, apirilak 16, BBK Salan. Kanpaina gaur bertan, hilak 16, hasi da “Haurtzaroa irabazi” dokumentalaren emanaldiarekin; bertan, esperientzia handiko pertsonen eta osasun, hezkuntza, familia, kirol, aisialdi eta denbora libreko profesionalen eskutik, Haurrei eta Nerabeei Tratu Ona ematea zelan eraikitzen den aztertzen da. Dokumentalean, ume eta nerabeak tratatzeko elementu fisikoen garrantzia zein helduek izan behar dituzten gaitasunak, jarrerak, portaerak eta balioak azaltzen dira.\nOndoren, apirilaren 20an eta 21ean, “Haur eta Nerabeei Tratu Ona” jardunaldiak egingo dira online, eta Pepa Horno psikologoa (haurtzaroan eta babesean espezializatua) eta Francesco Tonucci psikopedagogoa (Haurrekiko Tratu Onean aditua) izango dira bertan. Era berean, EAEn nahiz erkidegotik kanpo hainbat arlotan (hala nola osasunean, familian, hezkuntzan eta kirolean, aisialdian eta denbora librean) izandako esperientziak azalduko dira.\nGainera, apirilaren amaieran BBK Family learning-en, gurasoen trebetasunak hobetzeko doako prestakuntza- eta ikaskuntza-plataforman, honako online ikastaro hauek izango dituzte eskura familiek: Zelan sortu familia emozionalki segurua zure seme-alabentzat eta Tratu ona kirol arloan. Familien eginkizuna.\nArgibide gehiago: www.bbkfamily.eus\n<< 40 ENPRESAK PARTE HARTU DUTE ETE-ETAN GARAPEN JASANGARRIKO HELBURUAK (GJH) SUSTATZEKO\nFSForumak nazioarteko lider kultural eta sozialak bilduko ditu berriro >>


Irekia Eusko Jaurlaritza - Gobierno Vasco :: Eskola Hiztun Bila jardunaldiak eskolan hizkuntza jarrerak nola landu aztertu du\nEskola Hiztun Bila jardunaldiak eskolan…\nGrupos de trabajo, en la jornada Eskola Hiztun Bila Iturria: Irekia\n\nEskola Hiztun Bila jardunaldiak eskolan hizkuntza jarrerak nola landu aztertu du Iturria: Irekia\n\n\n400 ikastetxetako Hizkuntza Normalkuntza Arduradun Teknikoak elkartu ditu jardunaldiak Gasteizen\nArantza Aurrekoetxea Hezkuntza sailburuordea ere parte hartzaile zela burutu da gaur goizez Gasteizen Eskola Hiztun Bila XIX Jardunaldia. Aurten “Hizkuntza jarrerak eskolan nola landu” leloarekin, 400 ikastetxetako Hizkuntza Normalkuntza Arduradun Teknikoak bildu dira Gasteizko Europa Biltzar Jauregian.\nGoizeko 9etan hasi eta arratsaldeko 14:30etan jardunaldiaren ebaluazioa egin arte, lan taldetan antolaturik jardun dute parte hartzaileek, eta bi tailer nagusik ardaztu dute goiza: “Irten hizkuntzaren armairutik” izenburuarekin burutu da lehen tailerra, eta “Hizkuntza-korapiloak” lelopean bigarrena. (*)\n2015eko urriaren 20an, gai honen inguruan (hizkuntza jarreren inguruan) zenbait adituren ekarpena entzuteko aukera izan zuten, eta oraingoan hausnarketari ekin diote. Horretarako, antzeko ezaugarriak dituzten ikastetxeetako Hizkuntza Normalkuntza Arduradun Teknikoek, lan taldetan bildurik, euren egunerokotasunean ematen diren hainbat egoeratan hizkuntza jarrerak nola landu aztertu dute, ikasleekin ez ezik, baita irakasle eta gurasoekin ere. Horretarako kasu errealetan oinarritu dira.\nEskola Hiztun Bila jardunaldiak hemeretzigarren edizioa izan du aurtengoa. Azken hiru urtetan lehen eguneko saioa adituen ekarpenak entzun eta kontrastatzeko aukera izan ondoren, bigarrenean teknikoen arteko elkartruke, eztabaida eta hausnarketari eman zaio lekua. Bigarren saioa era honetan antolatzeak suposatzen duen aurrelana handia izan arren jaso diren balorazio onek horrela egiten segitzea eskatzen dute.\nEskola Hiztun Bila jardunaldiak Ulibarri programaren barruan kokatzen dira: Jardunaldi hauen helburu nagusia da Ulibarri programan dauden ikastetxeetako Hizkuntza Normalkuntza Arduradun Teknikoek egiten duten lana gero eta hobeto ulertu eta burutzeko, bere begirada aberastea da. Horretarako, aztergai esanguratsu batzuei buruz iritzi eta ekarpen interesgarriak entzutea, kontrastatzea eta horien inguruan hausnarketa egitea proposatzen zaie.\nUlibarri programa, ikastetxeetako hizkuntza normalkuntza programa da. Eusko Jaurlaritzako Hezkuntza, Hizkuntza Politika eta Kultura Sailaren barruan kokatzen da, Nolega (Normalizazio Legearen Garapena) atalaren barruan. 1996-1997 ikasturtean abiatu zen, eta programaren helburu nagusia ikastetxeetan hizkuntza normalkuntza lantzea da. Horretarako, programak ikastetxe osoa eta bere ingurua hartzen du eragin-esparrutzat.\n(*) Atxikitako PDF dokumentuan ikus daiteke egitaraua


Kirol instalazioak alokatzea kirola egiteko\nKirola egiteko diren honako udal instalazioak alokatzeko erreserba egitea:\nManuel Muñoz kiroldegiko kirolanitzeko kantxa.\nJoseba Iñurrategi pilotalekuko kantxa.\nManuel Muñoz kiroldegiko erabilera anitzeko aretoak.\nJoseba Iñurrategi pilotalekuko erabilera anitzeko aretoak.\nAdinez nagusiko edonork edo bere legezko ordezkariak.\nEskari-orria beteta eguna, ordua eta jarduera zehaztuz.\nFernando Eskoriatza plaza 1 20540 ESKORIATZA\n943 714 407\nIntxaurtxueta z/ g 20540 ESKORIATZA\nPertsona juridikoentzako oharra\n1.1.- Argi gabe 30,00 €\n1.2.- Argiarekin 35,00 €\n2.1.- Kiroldegiko kantxa (egun osoa) 1.130,00 €\n2.2.- Kiroldegiko kantxa (egun erdia) 670,00 €\n3.- Minifrontoia 9,00 €\n4.1.- Argi gabe 10,00 €\n4.2.- Argiarekin 13,00 €\n5.- Pilotalekuko gimnasioa 31,00 €\n6.- Igerilekuko kale bat 103,00 €\n7.- Igerileku osoa 410,00 €\n6.- Zerbitzu publikoak eskaini eta jarduera administratiboak burutzeagatik ordaindu beharreko tasen ordenantza arautzailea\nUdal kirol zerbitzuaren erregelamendua\nEskaera jaso, dokumentazioa egiaztatu, eskaneatu, sarrera erregistratu eta eskatzaileari erregistroaren egiaztagiria eman.\nDagokion aplikazio informatikoan datuak erregistratzea.\nTRAMITE HONEN ARDURA DUEN ARLOA\nKultura - Kirolak\nErreserba momentuan bertan egiten da.\nErreserba egin aurretik, eskatzaileak ordainagiririk ordaintzeke duen begiratu behar da; eta, hala bada, ezin izango da erreserbarik egin.\nAlokairu finkoak egindakoan, jakinarazi egin beharko da instalazioa egunen batean ez bada erabili behar.\nEgindako eskaeretako datu pertsonalak Eskoriatzako Udalak tratatuko ditu, eskaria tramitatu ahal izateko helburuarekin.\nDatu horiek udal-kudeaketarako bakarrik erabiliko dira, baina beste administrazio publiko bati edo besteren bati utzi edo jakinarazi ahal izango zaizkie 3/2018 Lege Organikoan aurreikusitako kasuetan –abenduaren 5eko 3/2018 Lege Organikoa, Datu Pertsonalak Babesteari eta Eskubide Digitalak Bermatzeari buruzkoa–.\nDatuak eskuratzeko, zuzentzeko, ezeztatzeko eta horien aurka egiteko eskubidea erabil daiteke Udalaren aurrean ondorengo bideetatik:\nFernando Eskoriatza plaza\nTelematikoki: Eskaera-orri orokorra


UZEI | Jose Antonio Aduriz ohorezko euskaltzaina: «Konstante bat izan da aurreko belaunaldien euskara krititatzea»\nBy UZEI In Lexikografia, UZEI\nEuskaltzaindiak ohorezko euskaltzain izendatu izanak ez du bere inguruan erreakzio handirik eragin, apaltasunez dioenez. Zorion-mezuak jaso ditu, eta familiarengandik dei batzuk ere bai, baina «handiagoetara pasatu gabe».\nUrte luzeetako ibilbide profesionalean apaltasun hori izan du ezaugarri, eta Euskaltzaindiak izendapenaren berri emateko kaleratu zuen oharrak ere lan isila egin duela azpimarratu zuen: «lan gehienak elkarte edo erakundeetan integraturik egin izan ditu (hasieran Jakinen, gero UZEIn eta Euskaltzaindian, Arantzazuko frantziskotarrekin beti) eta, ondorioz, bere izena gutxitan agertzen da autore gisa», zioten ohar hartan.\nUZEIren ia sorreratik bertatik izan dugu lankide, eta Lexikografia Saileko muina izan da erretiroa hartu duen arte. Handik egin dio funtsezko ekarpena, besteak beste, Euskaltzaindiaren Hiztegi Batuari.\nBere ibilbide profesional oparoa baina ez oso ezagun hori izan dugu hizpide Tolosan egin diogun elkarrizketan.\n«Izendapenak zorionez ez du oihartzun handirik izan. Dei batzuk izan ditut, bai. Familiakoak, eta abar. Baina badakite ez zaizkidala gauza horiek gehiegi gustatzen, eta tamaina hartzen badakite», dio, irribarrez.\n«Lotsa lehenago edo beranduago berdin pasatu beharko» zuela-eta, bera aurreratu zen, eta berak eman zuen berria «etxean», alegia, azken urteotan bizileku izan duen Tolosako frantziskotarren komentuan.\nEspero zenuen izendapena?\nEz, ez! Egin kontu zenbat denbora den nik lanak utziak ditudala, nire osasuna eta gainerakoak direla tarteko… Nik uste nuen ia bakean biziko nintzela geratzen zaizkidan denboratxo hauetan, baina gerra handiegia ere ez da izan [izendapena].\nEuskaltzaindiak ohartarazi du egin dituzun lanak gutxitan agertu direla zure izenarekin\nNire lanak ez dira izan distira handikoak. Lana izan da eta gustukoa, eta pozik egin izan dudana. Eta horrekin harritzen ziren nire ingurukoak, familiakoak, etab. «Pozik ari haiz lanean?» galdetzen zidaten. Eta nik, «bai!». Nik sinetsi izan ditudan proiektuetan lan egin dut, eta proiektu horietan nire tamainako lana gertatu zait. Eta nire tamainan mugitu izan naizen neurrian eramateko modukoa izan da. Eta ekarriren bat egin badugu, huraxe: ez dut beste pretentsiorik izan. Eta, orain, noski, askoz gutxiago.\nJAKINeko lantaldean ibili zaretenok espezializazio-arlo ugari landu dituzue. Zure kasuan, lexikografian aritzea, zure hautua izan zen ala emana etorri zitzaizun?\nSeguru asko, denetik pixka bat. Uste dut bizitzak eraman gaituela eraman gaituen bidetik. Ni hasi nintzen 20 bat urterekin, Jakinen zuzentzaile, originalak prestatzen, lankideekiko harremanetan, etab. Gero, UZEIren hasiera-hasieran egon nintzen, eta hilabete batzuen ondoren euskal filologia ikastera joan nintzen. Eta, ikasle nintzela, Mitxelenaren kritika gogor baten ondorioz UZEIk bere lana birbideratu behar izan zuen. Eta hor sortu zen [niretzat] lexikografian eta lexikografian lan egiteko aukera. Mikel Zalbidek egin zuen planteamendu handi hartan: terminologia biltzea, prentsako hizkera biltzea, OEH hiztegi historikoa izango zena… Baita Mikel Zalbideren ustez prestatu behar ziren alderdi teorikoak ere (lexikoaren sorkuntzako bideak). Niri horietan sartzea egokitu zitzaidan, eta poliki-poliki horrela bideratu da gure hautua baino gure lan-arloa. Emana etorri zaigu, guk aukeratzea baino gehiago.\nJoxe Azurmendik esana du, Arantzazuko esperientziari esker Jakineko lantaldean ez zela inoiz arazorik izan lankidetzarako.\nTaldean bizitzea eta taldean lan egitearena ia berezkoa zen gurean. Guk, Joseba Intxaustik, Paulo Agirrebaltzategik, Joan Mari Torrealdaik, Joxe Azurmendik, Manolo Pagolak, Juan Joxe Iturriotzek eta nik neuk zortea izan dugu ondo konpondu izan ginelako, eta horri esker egin ahal izan da egin izan dena. Joxe Azurmendik broma txiki bat egiten zuen noizean behin: esaten zuen «honek ematen dik la compañía del bombo mutuo», batak bestea aipatzen zuelako.\nAipatu dituzun izen horiek guztiek izan dute oihartzun handia euskalgintzan. Agian zu zinen aitortza hori jasotzeko geratzen zena.\nEta zerbaitegatik izango zen [irribarrez]. Horiek askoz ere indartsuagoak izan dira bai buruz bai lantzez, alderdi askotatik. Gu baino jantziagoak… Guk beti peoi-lana egin dugu, eta ez burla bezala hartuta: ez, ez, hori ere egin behar izaten da. Eta hori egokitu zaigu, eta pozik egin dut.\nNola ikusten duzu azken urteotako euskal hiztegigintza?\nAzken-azken urteotakoa ez aipatzea hobe, ez baitut asko jarraitu. Baina gu hasi ginenetik azken urteetara gauzak asko aldatu ziren. Teknologiaren aldetik, laguntza izugarria izan da. Baina metodologiaren aldetik ere bai: gu hasi ginenean, artean, geure kolkotik gauza gehiegi ateratzeko tentazioa izan genezakeen (ez zen nire kasua, halere), baina bide hori oraindik normaltzat ematen genuen. Gerora, askoz gehiago izan da testuetan oinarritua, oinarri sendoagoko hiztegigintza, eta praktikan askoz ere gauza txukunagoa egin da.\nAurrera begira ere, horrek nahikoa emango du, ala beste zerbait ere beharko da? Horrelakoak irakurtzen ditut orain: beharbada aldaketa berri batzuen beharra egongo da, ez dut ukatuko. Baina guri egokitu zitzaiguna, uste dut nahiko ongi agortzen saiatu ginela: Orotariko Hiztegia zegoen, XX. mendeko corpusa zegoen, handik eta hemendik biltzen genuen informazioa. Metodologiaren aldetik, eman genezakeena, neurri handi batean, eman genuela uste dut.\nHasierako hiztegigintza hura gehiegi jarri da auzitan? Ez ditugu oraingo ikuspegiarekin neurtzen orduko ezintasunak?\nSeguru asko, bai. Egin den kritika neurri batean beharrezkoa izan da, eta beste neurri batean gehiegizkoa. Baina seguru asko, orduan ez genuen eman genuena baino gehiago ematerik. Eta orduan eman zezaketenek eman zutelako izan da posible gerokoa, eta hobetzea. Baina hobetzeak ez du esan nahi aurrekoa ukatzea.\nKritika guztiak izaten dira, neurri batean behintzat, neurriz kanpokoak. Eta gure kasuan ere uste dut izan dela tentazioa gauzak errazegi ukatzekoa, saihestekoa. Baina ez dut uste kritikoak izan direnek ere gure lanaren ukapen osoa ekarri dutenik. Alderantzizkoa bai sumatu dut: jende askok zorionak ematea, gure lana onartzea, eskertzea… UZEIko paper zaharretan han izango da gutun txiki bat, Txillardegik eskuz idatzia. Gizona ez zen etortzen bileretara, nahiz eta deitzen genuen, baina halako batean idatzi zigun: «ni jada ez nago bide hori segitzeko moduan. Oso ongi ari zarete, segi, eta eskerrik asko». Txillardegi batek esana. Bada zerbait, ezta?\nUrte hauetan guztietan Hiztegi Batuko Lantaldearen kideak aldatu egin dira. Sasoi bakoitzeko lantaldekideek hiztegiari ukitu berezia eman diotela uste duzu?\nBakoitzak bere ekarria egiteko aukera izan du, eta jende batek egin du. Baina nik beti errezeloa izan dut lantalde hori beti izan dela orekatua. Oreka guztiak ez dira berdinak izan, ez dira pertsona berek eginak izan. Baina beti egon da aurrekoa indartzeko gaitasuna duena, etorkizunari begiratzeko gaitasuna duena, Iparraldeko presentzia segurtatuko ziguna, bizkaierarena segurtatuko ziguna, eta hori oso garrantzitsua da. Eta pisuak orekatzeko ahalegin horretan, nahiz eta pertsonak aldatu, nik uste dut oreka beti mantendu dela. Eta horri esker du hiztegiak duen itxura.\nIñaki Segurolak esan zidan behin… oso kritikoa zen, bera izan ohi den bezala, eta Hiztegi Batuaren martxarekin ez zegoen batere gustura. Lehen aletxoa atera zenean A-tik Z-rakoa, (20.000 forma-edo ziren), eta hurrengo bileran-edo esan zidan: «begiratu diat, eta ondo zegok». Gauza horiek dira gure «poxak», eta estimatzen direnak.\nAdostasuna lortzea zaila izan da?\n[Irribarrez] Lantaldeko lana beti da zaila. Eta gauza batzuetan errazak dira, eta beste batzuetan ezinezkoak. Guk abantaila bat genuen: gu ez ginen azken erabakia hartzen genuenak, hori Euskaltzaindiaren esku zegoen. Eta idazkari honi zegokion esatea: «lantalde hau ez da gauza forma honen eta honen artean erabakitzeko. Honen alde arrazoi hauek daude, eta honen alde beste hauek. Erabaki zuek». Alde horretatik, gure lana erosoa zen. Baina une berean eztabaida biziak ere izan genituen. Baina hori ez da gurea bakarrik. Gogoan dut Israelgo Akademiko kide zen Mordechay Mishor etorri zenean, esan zigula haienean ia mutur-joka hasterainoko eztabaidak izaten zituztela. Orduan, pentsatu genuen, gu haserretzen gara, baina ez hainbeste! [irribarrez].\nEtorkizunik ikusten diozu hiztegigintzari?\nBai, hiztegiarena sekula bukatzen ez den lana da. Badakit kritika batzuk izan direla, esanez Euskaltzaindiak hiztegiari asko eskaini diola, eta, demagun, gramatikari ez. Tira, izango dira arrazoiak horretarako ere, nik azaltzen ez dakizkidanak. Baina nik uste dut hiztegigintza etengabe egokitu eta berritu beharrekoa dela. Sintaxia askoz ere finkoagoa da, nahiz eta ez dudan ukatuko hor ere badaudela egin beharrekoak.\nEuskaltzaindiaren Hiztegiaren lantaldeak askotan eskatzen dizu aholkurik?\nEz, hori oso garbi utzi nuen lana utzi nuenean. Hori egin dezaketenak beste batzuk dira, eta guk baino hobeto egingo dute. Saiatu naiz ez egoten hor presente, eta uste dut oso ondo lortu dudala. Niri ez zait hor egotea egokitzen. Eman beharrekoa eman nuen nik. Ondokoak ez dira okerragoak, hobeak zarete. Horretaz ez daukat dudarik: gure aldean formazioz, askoz ere egokiagoak, jantziagoak…\nKlasikoen ezagutza urriagoa izan dezakete agian gazteenek. Hori alderdi teknologikoak ordeztu dezake? Demagun, corpusek ordeztu dezakete Axular zuek beste ez ezagutzea?\nNeurriren batean bai. Baina guk ere zenbat ezagutzen genuen Axular? Gauza batzuk irakurriak genituen, nahitaez, Villasante irakasle genuelarik. Baina zein neurritan ezagutzen genuen? Pixka bat, oihartzun batzuk bagenituen… Gaurko gazteagoek gutxiago dute? Nik ez dakit. Konstante bat izan zen, eta horretaz oso ongi ohartu nintzen Egungo Euskararen Bilketa-lan Sistematikoa (EEBS) corpusa antolatzean, nola, eman dezagun, 1912an esaten zen «gaurko bertsolari hauek badakite errimak egiten, baina bertsoa zer den ez dakite», eta, handik 15 urtera, beste artikulu batean, gauza berbera esaten zen, eta handik 15 urtera gauza berdina. Eta euskararekin ere antzeko zerbait: «oraingo gazteek euskara ttattar, pobre, triste hau…», eta handik 20 urtera, lehen ttattarra egiten zutenek adinean pixka bat igo dira, eta gauza bera esaten dute oraingo gazteei buruz.\nJakina, nire adinean tokatzen zait esatea «oraingo gazteek…», baina ez dut esango!


Mintzapraktikan parte hartzeko deia egin du Jardun Euskara Elkarteak | Bergarako Udala\nMintzapraktikan parte hartzeko deia egin du Jardun Euskara Elkarteak\nBergarako Udala-k Og, 2021-09-23 14:00-n bidalia\nMINTZAPOZA PRAKTIKATU! Zatoz BERRIKETAN egitasmora! Jardun Euskara Elkartearen gonbidapena duzue hau:\nIrailarekin batera, Mintzapraktikan ikasturte berria ere badator! Bizi eta gogotsu gainera, taldekideekin berriz elkartu MintzaPoza elkarrekin praktikatzeko ilusioz. Horixe baita, finean, gure egitasmoen oinarria: MintzaPoza.\nMintzalagun gehienak kafea hartzeko edo paseo bat emateko elkartzen dira. Baina bestelako aukerak ere badira: Gurasolagun, hikalagun, …esaterako.\nMintzapraktikan hasi nahi izanez gero eta MintzaPoza probatu, zatoz Jardun euskara elkartera hurbiltzea duzu aukerarik onena.\nErrotalde jauregia z/g\nMintzapraktika zer den azaltzen duen spota.\nBestalde, Irailaren 26an, igandea, Kultura Kalera programazioaren barruan 12:30etik 14:00etara Bergarako kultur taldeen azokan MINTZAPOZA TONBOLA egingo dugu San Martin plazan. Animatu, sari ugari daude eta!


0∞ mugikortasuna, bi etorkizun\nGuztiz kontrakoak diren bi mugikortasun-etorkizun hartzen ditu proiektu honek aintzat. Covid-19ak eragindako pandemiak bat-batean geldiarazi zituen biztanleriak egiten zituen joan-etorri gehienak; produktuak, elikagaiak, informazioa eta esperientziak, aldiz, gure etxeetako askotara zuzenean iristen ziren. Era berean, lur, aire eta espazio bidezko mugikortasunari lotutako aurrerapen garrantzitsuei esker gizakiek nahi duten tokira trabarik gabe joateko aukera izango lukete. Etorkizun horien muturreko ikuspegi batzuek harremanetan, jabetzetan eta hiri inguruneetan izango luketen inpaktua esploratzen dugu.\n0∞ mugikortasuna, bi etorkizun proiektuak elkarri lotutako hiru istorio aurkezten ditu: Leihoa, Ekipajea eta Maitasuna, zeinak mugikortasun-eredu aldakorrak eta haietariko bakoitzak gure ingurunean, gure harreman sozialetan eta kontsumoan duen eragina aztertzen baitituzte. Instalazioaren ezkerraldean agertzen den munduan, giza esperientzia gero eta hiperbertakoagoa da eta mugimendua zerora (0) hurbiltzen da. Eskuinekoan, berriz, jendeak mugitzeko askatasun ia infinitua (∞) lortzen du. Autoak desegiteko lekuetako automobilen ordezko piezaz osatutako maketa fisikoak eta sabaitik zintzilikatutako lanparak azpimarratu egiten dituzte istorioen sailak.


Apirilak 23 - 29 : "HEZKUNTZA GUZTIENTZAT" ASTEA\n"Hezkuntza, giza eskubidea", hori da "Hezkuntza guztientzat" Ekintza Astearen gaia, eta 2007ko apirilaren 23tik 29a bitartean izango da.\n1948. urtean, Nazio Batuen Batzar Nagusiak Giza Eskubideen Deklarazio Unibertsala onartu zuen. Deklarazio horretan, 26. artikuluan hain zuzen ere, definitu eta onartu zen lehendabizikoz mundu-izaerako testu ofizial batean hezkuntza giza eskubide gisa.\nArtikulu horren arabera, pertsona orok hezkuntzarako eskubidea du, eta hezkuntza horrek honako baldintza hauek bete behar ditu:\nEskuragarria: oinarrizko hezkuntzak doan eta derrigorrekoa izan behar du guzti-guztiontzat. Beraz, karga eta kostu guztiak ezabatu behar dira, eta laguntzak eman arazo gehien dituzten haurrei; esate baterako, neskei, HIESaren umezurtzei edo premia gehien dutenei. Estatuak egoki finantzatzeko betebeharra du, eta BPGaren portzentaje bat oinarrizko hezkuntzari eskaini behar dio.\nDenontzat irekia: hezkuntza jasotzea oztopatzen duten diskriminazio-modu guztiak ezabatu behar dira, arraza, etnia, sexua edo bestelako arrazoiren bat dela kausa: “(...) Estatu batean gutxiengo diren kideei dagozkien irakaskuntza-jardueretan aritzeko eskubidea onartu behar zaie; besteak beste, ikastetxeak izan behar dituzte eta horiei eutsi, eta Estatu bakoitzak hezkuntzaren arloan duen politikaren arabera,beren hizkuntza erabili eta irakatsi behar dute.” (Irakaskuntza-Mailako Diskriminazioaren aurkako Hitzarmena, 1960).\nKalitate onekoa: hezkuntzak kalitate onekoa izan behar du, irakaskuntza- eta ikaskuntza-prozesu osoan.\nEgokitua: hezkuntzak ikasle guztietara egokitu behar du, guzti-guztiak kontuan hartuta. Hezkuntza bitarteko nagusia da pertsona, haur eta heldu orok nork bere gaitasunak eta trebetasunak garatzeko, eta gizartean aktiboki parte hartzeko.\nHorra hor hezkuntzarako eskubidearen eta pobreziaren aurkako borrokaren artean dagoen loturaren arrazoia. Hezkuntzaren bidez ezagueraren ateak zabaltzen dira eta, modu horretan, pertsona orori dagozkigun eskubideak defendatzeko gaitasuna ahalbidetzen digu.\nEsate baterako, “hezkuntzarako eskubidea gauzatuz gero, zenbait eskubidez gozatzeko aukera ekarriko luke, besteak beste, iritzi- eta adierazpen-askatasunaren eskubideaz gozatzeko eta partehartzeko eskubideaz gozatzeko” (Hezkuntza Eskubidearen Errelatore Bereziaren Txostena, 2004/12/17), oinarrizko eskubideak dira horiek, hiritartasuna egikaritzeko eta demokrazia finkatzeko.\nHezkuntza eskubidea sustatzeak eta defendatzeak beste eskubideetarako ateak irekitzen ditu; hura ukatzeak, berriz, beste Giza Eskubide batzuk ukatzea dakar, eta, ondorioz, txirotasuna betikotzea.\nNazio Batuen Milurtekoaren Garapen-Helburuen Kanpaina oso adibide ona da erakusteko hezkuntza eskubidearen eta pobreziaren aurkako borrokaren artean lotura handia dagoela. Kanpaina horren bitartez, 2015. urterako ezarri zituzten zortzi helburuak lortu nahi dira; helburu horietako bat hezkuntza eskubidea da, eta horrek lagunduko luke munduko pobrezia ezabarazten, eta mundu garatua, bidezkoa eta orekatua izatea bermatuko luke.\nLotura hori agerian uzten duen beste adibide bat Hezkuntza guztientzat izeneko Mundu-programa da, UNESCOk koordinatzen duena (Hezkuntza, Zientzia eta Kulturarako Nazio Batuen Erakundea), eta helburua mundu osoan hezkuntza ziurtatzea da, ondasun publiko gisa.\nHezkuntzaren aldeko Munduko Kanpainak


Bermeoko XXXIII. Musika Astea, barikura arte - bizkaie.biz\nBermeoko XXXIII. Musika Astea, barikura arte\nBizkaie! 2018-08-06 11:01 Musikea\nBost kontzertu programau ditue eta euskal musikariak izango dira protagonista.\nAingeru Astuik eta Susana Regidor teknikariak aurkeztu dabe jaialdia (argazkia: Bermeoko Udala) | Ikusi handiago | Argazki originala\nBermeon, udako hitzordu kultural esanguratsuenetako bat egingo dabe asteon, XXXIII. Nazinoarteko Musika Astea. Gaurtik barikura, egunero kontzertu bat entzun ahal izango dabe zaleek, horreetako lau, doban. Kalidade handiko programazinoa atondu dabela azpimarratu dau Bermeoko Udalak eta, Jazzber jaialdian legez, euskal musikariei leku handia egin deutsiela.\nKontzertu liriko batek zabalduko dau egitaraua, gaur, astelehena (20:00). Olaitz Saituak (sopranoa), Beñat Egiartek (tenorea) eta Elena Cadiernok (pianoa) parte hartuko dabe. Hiru artistok Euskal Herriko izen garrantzitsuak dira musika lirikoaren arloan.\nBigarren egunean, hilaren 7an, Alberto Urretxok (tronboia), Itxaso Sainz De La Mazak (pianoa), Adriana Grigorasek (biola) eta Jone Martinezek (abeslaria) Soinuaren Bidaia ikuskizuna aurkeztuko dabe. Eguaztenean, Euskal Herriko Kammerphilarmoniako bakarlariek kontzertua eskainiko dabe. Bertan, 11 musikarik hartuko dabe parte, Riccardo Sciammarellaren zuzendaritza artistikopean.\nEguenean Duo Antwer izango da protagonista Bermeon. Bikote horretako kideak Adilia Yip (marinbea) eta Daniel Belloví (klarinete baxua) dira. Azkenik, barikuan, The Old Timey String Band taldearen kontzertuak zarratuko dau jaialdia. 2015ean Getxon sortutako laukotea da The Old Timey String Band. Andoni Zarragak (ahotsa), Iñigo Cotok (fiddle), Gontzal San Martinek (gitarra) eta Ricardo de Lucasek (kontrabaxua) osotzen dabe eta Ipar Amerikako zuztarrak dituen musikea zabaltzeko sortu eben.\nAstelehenetik eguenera bitarteko emonaldiak Santa Maria eleizan izango dira, doban. Barikukoa, ostera, Kafe Antzokian izango da eta 6 euro pagau beharko dira. Bost kontzertuak 20:00etan hasiko dira.\nAingeru Astui Bermeoko Kultura zinegotziaren arabera, Bermeoko Musika Astea oso arrakastatsua izaten da urtero eta aurten be holan izatea espero dau. Gure helburua da musikea herriari hurreratzea guztiok musikeagaz disfrutau ahal izateko, adierazo dau.


uztaila 2007 – Tropela.eus bloga\nAmaitu da aurtengo Tourra ere! azken egunetan kirol arlotik kanpoko berriek indar handiagoa izan badute ere, Tour ikusgarri eta erakargarria ikusi dugunaren sentsazioa geratu zait. Urte osoa proba honi begira egoten den txirrindulari asko da tropelean eta horietako oso gutxik aurkitzen dute saria bertan. Beste askok suspentso handi batekin bueltatu behar izaten dute etxera, iraileko […]\nPosted byGure aditua 2007/07/31 2011/02/13 Posted inFrantziako Tourra,LehiaketakEtiketak: berri txarrak,Cancellara,Contador,Haimar Zubeldia,Mikel Astarloza,Popovych,Rasmussen4 erantzun Frantziako Tourreko izen batzuk sarreran\nAmaitu da Frantziako Tourra eta baita gure lehiaketa ere. Eta Tourrean emozioa izan bada, Tropelean zer esanik ez. Azken aste osoan lidertzan egon den arist debarrak bigarren postuarekin konformatu behar izan du eta sailkapen nagusian puntu mordoxka bat jasota ajauregi ondarrutarrak aurrea hartu die denei. Azken unean lortu du Tropeleko maillot horia baina puntuei dagokienez […]\nPosted byTropela Elkartea 2007/07/30 2007/07/31 Posted inFrantziako Tourra8 erantzun Tropelean ajauregi ondarrutarra irabazle sarreran\nContadorrek eutsi egin dio erlojupekoan eta aurtengo Tour zalapartatsua irabaziko du. Erlojupekoa emozioz betea izan da eta azkenean podiuma 31 segundotan erabaki da. Bazirudien Evans irabazteko gai izan zitekeela, baita Leipheimer bera ere egiten ari zen erlojupeko bikaina ikusita. Ez ote du positibo emango? Zubeldiak espero zena egin du, 5. postuari eutsi. Nik bederen Sastre […]\nPosted byEgoitz 2007/07/28 2008/03/21 Posted inFrantziako TourraEtiketak: Contador,Euskaltel-Euskadi,Evans,Haimar Zubeldia,Leipheimer,Mikel AstarlozaErantzun 1 Contador, Evans eta Leipheimer 31 segundoren tartean sarreran\nEztabaida sakonean sartu da gure Tropela. Dopaje kontuak bete dituzte gure berrien atalak baina Tourra aurrera doa eta Tropeleko lehiaketa ere bai. Igandean emango zaio amaiera Tourrari, oraindik nola amaituko den ez badakigu ere. Dakiguna da sariak ditugula gure partehartzaileen artean banatzeko, sari ugari. Askok jardun duzue galdezka nola eskuratu behar diren sariak eta hori, […]\nPosted byTropela Elkartea 2007/07/26 2007/07/31 Posted inFrantziako Tourra7 erantzun Tropeleko sari banaketa eta sari gehiago sarreran\nGainontzeko kiroletan gertatzen den bezala kolpe, zigor eta abarrak kirolariek eramaten dituzue. Antza, errudun bakarrak zarete. Harrapatu arte dena da lehia, ezta? Alexander, Cristian, Michael,… Errepidean zuen bizibidea ondo burutzeko lehenbizi laborategietan lan egiten duzue. Baina zeinek bultzatuta? Bizitzan zehar maillot ezberdinak janzteko aukera izaten duzue, dena ondo joanez gero. Berez biluztasuna publizitate eta diruz […]\nPosted byInaxio Esnaola 2007/07/26 2007/07/26 Posted inFrantziako Tourra10 erantzun Gaitzaren bila sarreran\nGaur goizean berri honekin esnatu naiz. Irratia entzuten ari nintzela, egunkarietako berri nagusia Rasmussenen irudia zela aipatu dutenean ez nau harritu, atzo lasterketako gizonik indartsuena dela erakutsi baitzuen. Baina ez, berria ez zen hori, Rabobank taldeak Tourra uztera “gonbidatu” duela baizik!!! Zer gertatu da orain dela bi egun eman zuen prentsaurrekotik? bertara Rabobankeko managerra eta […]\nPosted byGure aditua 2007/07/26 2008/03/21 Posted inFrantziako TourraEtiketak: etxera,Rabobank,Rasmussen26 erantzun Liderra ere etxera!!! sarreran\nEz, Tropela Elkarteak ez du positibo eman. Eta lasai, ez dugu emango nahiz eta txirrindularitzari oso lotuak izan. Hor dago gakoa, azken orduotako gertakarien ostean badirudi bai txirrindulariak eta bai ingurukoak susmagarriak garela. Atzo Astanak hartu zuen etxerako bidea Vinokouroven positiboaren ondoren eta gaur jakin dugu Morenik ere testosteronarekin positiboa eman zuela 11. etapan. Bai, […]\nPosted byTropela Elkartea 2007/07/25 2007/07/26 Posted inDopin auziak36 erantzun Astana, Cofidis eta Tropela sarreran\nAstana taldeak etxerako bidea hartu du. Isilik, burumakur, lotsatuta. Bere erabakia izan dela dirudi. Niregatik gehiago ez badira azaltzen ere ongi legoke. Tourra hasi zenean egin genuen galdera bera egiten diot neure buruari. Aurtengo Tourra iritsiko al da Parisa? Hauek (argazkikoak) behintzat ez. Eta besteek, zertarako nahi dute jarraitu honetan? A bai, egia! Dirua!! Baina […]\nPosted byOihan 2007/07/24 2008/03/21 Posted inFrantziako TourraEtiketak: Astana,etxera35 erantzun Astana talde osoa etxera! sarreran\nGaur arratsaldeko berria da. Alexandre Vinokourov Astana taldeko txirrindulari kazkhstandarrak positibo eman du larunbateko erlojupekokoaren ondorengo analisietan. Albin jokatu zen erlojupekoan erakustaldia emanaz irabazi zuen aurtengo Tourreko faborito nagusiak. Garaile guztiek bezala kontrol analisia pasa zuen (irudian, zain) eta emaitzak gaur argitaratu ditu L’equipe egunkariak. Badirudi bi motatako globuluak zituela. Hau da, beste pertsona baten […]\nPosted byOihan 2007/07/24 2007/07/24 Posted inFrantziako Tourra6 erantzun Vinokourov, POSITIBOOM!! sarreran\nIzan ere, itzulia hasi aurretik hainbat izen zeuden denon ahotan: Vinokourov (hark, behintzat, salbatu du nolabait), Valverde, Moreau, Mentxov, Sastre, Klöden, Evans, Leipheimer… Bueno, Rasmussenek mendiko etaparen bat irabazi eta mendiko saria ere eramango zuen, eta Contador gazteen maillot zuriaren lehian ibiliko zen… Beste guztiek urte osoa eman dute Tourra prestatzen, eta hara, ez dute […]\nPosted byVDB 2007/07/24 Posted inFrantziako Tourra23 erantzun Ezustekoa Tourrean sarreran


Izena: San Migel Goianingerua.\nKokapena: Uribarri auzoaren M-an, isolatuta, Nabarniztik Ereñora doan antzinako herribidearen ondoan. Herrigunetik 300 m-ra. Bertatik PR BI-174 ibilbide laburra igarotzen da.\nSarbidea: Gernika-Lumo – Ereño (Nabarniztik) eskualdeko errepidea. Nabarnizko erdiguneranzko gurutzetik 200 m-ra ezkerrera desbideratzea hartu. 100 bat m-ra baseliza dago.\nDeskribapena: Oin-plano errektangeluarra (10,20 x 6,60 m) du. Harlangaitzezko hormak eta harlanduzko ertzak Lau isurialdeko teilatua. Kanpai-hormarik gabe. Kanpaia barnealdean dago. Fatxada nagusian egurrezko hesia dago eta bertan atea. H-an bi gezi-leiho ditu. Egurrezkoa zorua. Aurrealdean arkupea eta erantsitako jesarlekua ditu.\nIrudiak: San Migel, San Roke eta Madalen Santua.\nArtapena: 2005. urtean berreraiki zen.\nSan Migel Goiaingerua.\nJaia, kultua eta errituak: Urte asko dira baseliza honetan San Migelen jaia ospatzen ez dela. Bertan behera geratu zen, San Migelen erromerian hildako bat eragin zuen borroka egon eta gero. Gertera hori XIX. mendean gertatu zela diote.\nErrogatibak: Igokundearen aurreko asteazkenean Nabarnizko parrokiatik baseliza honetara errogatiban joaten zen. Baselizari buelta bat eman eta gero, meza ospatzen zen. Bertan, ura eta gatza bedeinkatutakoan parte-hartzaileen artean banatzen ziren.


XERAR URRUTIA ETA SORGINEN GERRIKOA | elinberri\nXerar Urrutia. / argazkia: Jean Louis Chaulet / Sud-Ouest\n2020. urriak 23 Albisteak, Joseba Aurkenerena Barandiaran\nUrruñan bada herritar bat betidanik euskararen eta euskal kulturaren saltsa guztietan ibili dena: Xerar Urrutia Jorajuria, 1959an sortua. Kantaria, kanta-egilea, idazlea… beste gauza askoren artean. Herriko ikastolan lehen lehendakaria, Berttoli kultura elkarteko sortzaileetako bat, Ziburuko Piarres Larzabal kolegioko lehendakari izana, Euskal Herriko Mus Txapelketako arduradunetako bat, tobera-idazlea, karrikaldi antolatzailea, Hegoak musika taldeko kidea, Kuxkuxtu txarangakoa eta abar luzea.\nBakarka bi disko plazaratu ditu: Zu eta Zu-bi, eta jadanik bost liburu plazaratu: Askatasunaren egarriz izeneko kanta eta olerki bilduma 2013an, Urruñako Zintzarrotsa izeneko tobera, urruñarrek 2014an jokatu zutena, Gure Lurra historia liburua 2018an, Nire Konpostelako bidea, Izarlandako Done Jakuera egindako bidaia kontatuz 2019an eta berriki, 2020an, plazaratu duen Euskal gerriko sakratua izeneko eleberri historiko-mitologiko miresgarria.\nOraingo honetan, eta erran bezala, Xerar Urrutia eleberri historiko batekin agertu zaigu Baionako Maiatz argitaletxearen bitartez. Harrigarria da urruñarrak arloz eta generoz aldatzeko duen erraztasuna, kantuetatik diskoetara, diskoetatik toberetara, toberetatik kontakizunetara, eta orain, jauzi handia eginez, XVII. mendean oinarritu istorio eder batekin datorkigu.\nIstorioaren haria 1660. urtean hasten zaigu, Urruñako baserri batean, eta euri zaparrada handi baten azpian. Hor bizi dira Joanes eta Katixa anai-arrebak, hamaika eta hamar urteko haurrak direnak. Erreka bazterrean kutxa bat topatuko dute eta bertan izanen da euskaldun zaharren gerriko sakratua, gure arbaso zaharrek ama-lurrarekin zuten lotura magikoa irudikatzen duena eta aspaldian galdua zena. Hortik aitzina, istorioa korapilatuko da gerriko horren inguruan.\nJakina da, gure arbaso zaharrek izadia gurtzen zutela, eta haientzat naturan ziren elementu guztiak sakratuak zirela, bai harriak, bai mendiak, bai zuhaitzak, bai errekak eta ibaiak, bai lurra eta itsasoa eta baita, nola ez, izadi miragarri horretan bizi ziren indar edota pertsonaia magikoak, jainko-jainkosak deitu izan ditugunak ere. Mari edo Maia zen euskaldunen jainkosa handia, ama-lurra sinbolizatzen zuena, eta bere baitan amatasuna, emetasuna eta emankortasuna biltzen zituena. Gure asaba zaharrek Euskal Herriko mendietan bizi zela uste zuten, eta hari deitzen zioten bizitzan arazoren bat zuten aldiro.\nEleberri labur honetan izadiarekiko kultu zaharrak, Marirekiko sinesteak eta ama-lurrarekiko maitasunak zama handia hartuko dute eta Xerar Urrutiak asmatu istorioaren nondik norakoa gidatuko dute hastapenetatik bukaeraraino.\nJoanes eta Katixa ez dira pertsonaia bakarrak izanen, jakina, baina hori zuk, irakurle, aurkitu beharko duzu liburua irakurtzean. Hori bai, XVII. mendeko euskal gizartearen gertaerak, ekintzak eta botereak bertan azalduko zaizkigu argitasun handiz: orduko jauntto eta apezen arteko tirabirak eta agindu-nahiak, haien arteko konkurrentzia, euskal arrantzaleek Ternura egiten zituzten bidaia luze eta neketsuak, euskal baleazaleen eta eskimalen arteko harremanak, Lapurdiko Biltzarra, frantses handikien bekaitza eta Lapurdi osoa arrotz legeaz menderatzeko nahikari zitala, euskal akelarreak, sorgin edo belar-egileen kontuak, errito zaharrak, hilketa eta sarraski handiak… Horiek denak ezagutu ahal izanen ditugu eleberri zirraragarri eta interesgarri honetan.\nEleberri hau kantu bat dela erran daiteke, euskal kultura zaharrari eskainitako kantu eder eta ozena. Istorioan izan ditugun urrats gaiztoak, auzo arrotzek inposatu legeak, gure patu okerra, azken finean, baztertu edota zuzendu nahiko lukeena. Herri hau desitxuratu dute, bere sineste naturalista-animistetatik urrundu gaituzte, bihotza eta nortasuna ebasten etengabeki saiatu eta saiatzen dira, diruaren morrontza inposatu digute, gure mintzaira desagerrarazten ahalegindu eta ahalegintzen dira inolako lotsarik gabe, gure sustraiak errotik mozten aritu eta aritzen dira, euskaldunak garela ere ukatu nahi digute… hau da, historiaren liburutik ezabatu nahi gaituzte betiko. Eta horien guztien kontra altxatzen zaigu Xerar Urrutia, maltzurkeria horiek guztiak izan, badirela, onartuz, baina historiaren norabidea aldatu nahian. Biharko gizon-emakumeek euskaraz idatzitako hilobiak ikustean ez dezatela erran: Hemen Herri bat izan zen!\nZaila dugu, urruñarraren liburuan, gordintasun osoz azaltzen zaigun bezala, baina euskaldunok ditugun bizitzeko grina, irauteko nahia, eta euskaldun izateko desira hor dira, eta horiek islatzen dizkigu egileak, esperantzari leiho zabal bat utziz. Gerriko sakratua aitzakia da, estakurua, gure berpiztearen seinalea. Eta ziur naiz, , —liburuan Urrutiak iradokitzen digun bezala— mende luzetako iraupenak biharko garaipena ekarriko digula. Nehork ez du erranen Hemen Herri bat izan zen!, Hemen da Euskal Herria bizirik eta garaile! baizik. Geroak ikusiko! Gu anartean, Xerar Urrutiaren eleberri honen bigarren zatiaren zain gara. Hori ere, atsegin eta zirrara handiz irakurriko dugu.


Seme-alaben heziketan zailtasunak dituzten familientzako tailerrak egingo dituzte Arrasaten – Guraso.eus\nSeme-alaben heziketan zailtasunak dituzten familientzako tailerrak egingo dituzte Arrasaten\nArrasateko Udaleko Gizarte Zerbitzuen sailak antolatuta, “gurasoek estrategia pertsonalak, emozionalak eta hezitzaileak bereganatzeko” saioak egingo dituzte, “familia-bizikidetza eta gurasotasun-eredu positiboak garatzeko”. Zortzi saio egingo dituzte, otsailetik maiatzera (hilean bi saio).\nSeme-alaben heziketan zailtasunak izan ditzaketen familiei zuzendutako saioak izango dira, “dela gurasoek erabiltzen duten heziketa ereduak eraginkorrak ez direlako, familia sisteman dauden zailtasunengatik (dibortzio edo banatze prozesua…), seme-alabek eskolako egokitzapenean eta errendimenduan arazoak dituztelako, seme-alaben portaera arazoengatik, seme-alaben kontsumo goiztiarrengatik eta abar”.\nLanduko dituzten edukiak honakoak dira:\nFamiliaren egitura: mugak argitu, arauak adostu, azpisistemen arteko aliantza egokiak sendotu.\nKomunikazioa: adierazteko, entzuteko, desberdintasuna onartzeko gaitasuna landu.\nGurasotasun positiboa: gurasoak ahaldundu seme-alabei nortasunaren bilaketan eta autonomiaren eraketan lagundu ahal izateko.\nBizikidetasuna: bikote arteko desberdintasunak seme-alabengan ahalik eta gutxien islatzea.\nLotura afektiboa: atxikimendua, lehentasunak, itxaropen zapuztuak eta konfiantza galtzea.\nFamiliak ahalduntzea: porrota bezalako sentimenduak gainditzeko.\nKulturateko Biteri gelan egingo dituzte saioak, seme-alaben adinaren arabera, bi taldetan banatuta: 3-10 urteko seme-alaben guraso taldea (martitzenetan, 17:00etik-18:30era) eta 11-16 urte bitarteko seme-alaben guraso taldea (martitzenetan, 18:45etik-20:15era).\nIzen emateko bi bide daude: Gizarte Zerbitzuetara deitu (943 25 20 07) edo prebentzio@arrasate.eus helbidera idatzi, urtarrilaren 28a baino lehen.\nIruzkinik ez "Seme-alaben heziketan zailtasunak dituzten familientzako tailerrak egingo dituzte Arrasaten"


Nafarroako Gobernuak ere bat egin du Altsasukoen aldeko manifestazioarekin | Politika | Berria\nNafarroako Gobernuak ere bat egin du Altsasukoen aldeko manifestazioarekin\n«Neurritasun printzipioa» aldarrikatu du Maria Solanak. Esparru askotako eragileek babesa agertu diote larunbateko mobilizazioari\nMaria Solana bozeramaileak ordezkatuko du Nafarroako Gobernua, larunbateko manifestazioan. JESUS DIGES / EFE\nNafarroako Gobernuak ere bat egin du datorren larunbatean Iruñeko karrikak zeharkatuko dituen manifestazioarekin, Altsasu auzian epaituko dituzten gazteentzat «justizia» eskatzeko.\nNafarroako Parlamentuak joan den astelehenean bat egin zuen mobilizazioarekin, «berme demokratikoen aldeko konpromisoa erakusteko» asmoz, eta orain Nafarroako Gobernuaren txanda izan da. «Asteleheneko agiria irakurri ondotik, herritarrak bat egitera deitzen ditugu», adierazi du Maria Solana Gobernuko eledunak. Solana bera izanen da manifestazioan, gobernuaren izenean.\nSolanaren arabera, «neurritasunaren printzipioarekiko errespetua» aldarrikatuko dute. Esan duenez, neurritasun horretatik kanpo daude orain arteko erabaki judizialak: adibidez, behin-behineko espetxealdian 500 egun baino gehiago daramate hiru gaztek. «Horrek aurrez aurre talka egiten du neurritasun printzipioarekin», esan du.\nGobernuaren bozeramaileak erantsi du pertsona, eragile eta erakunde ugarik, «baita europarrak ere», bat egiten dutela ikuspuntu horrekin. «Ahal dugun neurrian eta eskubideak bermatu behar ditugun heinean, uste dugu, erkidegoko erakunde nagusi moduan, larunbateko aldarrikapen horretan egon behar dugula», nabarmendu du.\nManifestazioa Golem zinema aretoetatik hasiko da 17:30ean, eta Gazteluko plazan amaituko da.\nParlamentuarenaz eta gobernuarenaz gain, bestelako babesak ere jaso ditu larunbat honetan egingo den protestak. Besteak beste, eragile politiko ugarik, sindikatuek, Iruñeko peñek eta beste zenbaitek atxikimendua adierazi dute.\nNafarroako politika, kultura, gizarte eta kirol arloko 30 bat lagunek agiria izenpetu dute, manifestazio deialdiarekin bat egiteko. Sinatzaileen artean daude, besteak beste, Pedro Miguel Etxenike, Montxo Armendariz, Helena Taberna, Carlos Garaikoetxea, Daniel Innerarity, Juan Martinez de Irujo eta Mariano Ferrer.\nGeroa Bai koalizioak manifestazioan parte hartzeko deia egin die herritarrei. Uste du «proportzionaltasun gabezia» dagoela auzian, eta horrek «eragin larria» duela epaituko dituzten gazteengan zein herri osoan. EAJk ere bat egin du manifestazioarekin, eta uste du neurritasunik gabe «justiziarik» ez dagoela. «Altsasun gertatutakoa ez da terrorismoa», esan du. EAk «kezka» agertu du «egungo atzerapen demokratikoaren inguruan», eta Euskal Herriko Apaizen Koordinakundeak ere «apal, zintzo, baina ozen» esan du ez dela zilegi «gazteon bizitza txikitzea».\nEpaiketa datorren astelehenean hasiko dute Madrilen, Espainiako Auzitegi Nazionalean. Fiskalak 50 urteko espetxe zigorra eskatu du sei auzipeturentzat; 62 urte eta erdikoa beste batentzat eta 12 urte eta erdikoa bestearentzat. Terrorismo delitua egozten diete, 2016ko urrian, Altsasuko taberna batean, bi guardia zibilekin izandako liskarrengatik.


WordCamp-ek WordPressi buruzko azken nobedadeak dakartza - SPRI\nWordCamp-ek WordPressi buruzko azken nobedadeak dakartza\nErabiltzaileen tokiko komunitateak antolatu du topaketa.\nHitzaldiak eta jarduera praktikoak eskainiko dira hiru egunetan zehar.\nDatorren maiatzaren 12an hasiko dira WordCamp Bilbao hitzaldiak. WordCamp Bilbao ekitaldiak WordPressi buruzko hitzaldi eta tailer praktikoak ostatatuko ditu hiru egunetan. Erabiltzaileen tokiko komunitateak boluntarioki antolatu ditu jardunaldiak WordPress Fundazioaren laguntzaz, eta helburutzat dute ezagutzera ematea munduko CMS ezagunenaren joera berriak eta aukerak.\nTopaketan tokiko, Estatuko eta nazioarteko hizlariek parte hartuko dute, zeintzuek ezagutzera emango dituzten edukiak kudeatzeko sistema horren azken nobedadeak eta tresna horrekin sortu daitezkeen proiektuak. Topaketan antolatutako hogeita hamar hitzaldi eta tailerrak hainbat arlotako profilei zuzendurik daude: diseinu grafikoa, softwarearen garapena eta informatika, marketin digitala, kazetaritza eta edukien sorkuntza. Antolatzaileen asmoa da topaketarako gune informal bat eskaintzea ezagutzak trukatzeko eta sare profesionalak sortzeko.\nWordCamp Bilbao ekitaldiaren programak bere baitan hartzen ditu hitzaldien aldi bereko bi track eta tailerren hirugarren bloke bat. Lehenengo eguneko hitzaldiak euskaraz izango dira, eta hizlari arituko dira: PuntuEUS Fundazioko Manex Garaio, zeinak hizpide hartuko baitu lengoaia anitzeko proiektuen garapena WordPressekin; Ainhoa Iribar, Enpresa Zientzietako aditua, esparru digitalari buruzko oinarrizko legeriari buruz mintzatuko dena; eta, besteak beste, Mikel Olatz diseinatzaile grafikoa.\nMaiatzaren 13an, larunbatean, hitzaldien egitarau zabala eskainiko da eta aditu zenbaitek parte hartuko dute: hala nola, software ingeniari Julka Grodelek (AddThis), edukien marketineko aditu Ynoti Tzuk-ek edo Pascal Birchel garatzaileak. Azkenik, igandean, komunitateko kideek parte hartuko dute. Topaketa Bilboko “Gran Hotel Bilbao”n izango da Bilboko WordPress-ek antolaturik eta Bizkaia Enpresa Digitalaren koordinaziopean.\nWordCamp Bilbao 2017\nWebguneak euskaratzeko tresnak garatzeko lankidetza abiatu dute Elhuyarrek eta PuntuEUSek


kritiken hemeroteka » Literaturatik bizitzara\n« Etsipen days | Urkidian zehar »\nLiteraturatik bizitzara Jon Kortazar / Eguna, 1988-01-07\n“Marinel zaharrak” libururaren “irakurleentzako abisua”n, idazlearen asmoen nondik norakoa aski garbi agertzen da, eta irakurleak eskerrak eman beharko dizkio idazleaki, Joseba Sarrionandiari, hasi aurretik barne bidaiaren gida eskeintzen diolako.\n“Abisua” bukatzear dagoenean, hauxe adieraziko digu idazleak: Euskal poesia itsasoaren eta lurraren mugaldeko marinel ostatu bat legez imajinatu nahi nuke, eta bertan eseri, ezen gu —pirata ingles harek esan zezakeen bezala— tolerantziarako eta taberna batetan edateko jaio gara. Eta euskal erresistentzian jarraitzeko ere jaio gara. Bizitza eta desioen arteko hiato larrian idatzitako liburua, errealitate eta literaturaren arteko borrokatik agerturiko oinaze latza. Badirudi bizitzak, literaturak baino poema hobeagorik idazteko gai dela, eta liburu honek errealitateak idatziriko poemen oihartzuna harrapatu nahi luke.\nBestalde, eta bigarren zita honek goian doanaren esanahia osatzen du, poesia hau “agonian bezala” esana dago, “agonia bizitzaren aldeko burruka den aldetik”, idazleak nahi duen bezala, eta era, berean, agoniak badu ohizko zentzua, heriotza aurreko unea, ezina, ezinezko, ezinbestekoaren mugetan aurkitzen denaren larridura.\nHorrexegatik gogorra da liburua, baina gogortasunean ere, aurkituko du irakurleak sentipena dilindan. Batzutan, ez guk nahi izan hainako, liburuak mantentzen du guk maite genuen “Izuen”eneko lirikotasuna. Besteetan, gogortasuna agortu egiten da bere gogortasunean, baina inoiz ere ez, irakurlearengan harridura, laborria sortu gabe.\nBukatu egin du Josebak estetizismoaz. Bukatu egin zaizkio estetizismo aroak. Pott bandaren barnean nagusiak ziren sinbolismo kutsu eta espresionismoaren eraginetatik, hura ahaztuxea, eta beste hau indartua gertatu dira liburu honetan. Esaldi soil eta zuzenen armiarma bukatzen denean, espresionismoak, sentatzioak baino barrurago dagoen barne-munduaren adierazpen den espresamoldeak, ematen dio liburuari indarra.\nHortik aparte, liburu ezezkorra dugu, maldan behera doana, idazlearen esperientziari atxikia. Eszeptizismoa umore beltza bihurtzerakoan, bidaiatzeko gogoa urduritasun gauzatzen denean, norberaren ahaleginaren deuseza (“Gu poeta gara, baina ez gara mundura heldul haro berririk igortzera, ez lur berririk”) korapilatzen eta pilatzen denean, azken orrialdea jiratzerakoan, idazleari eta irakurleari geratuko zaie agonia orduko azukrearen mingostasuna ezpainetan. Ez dakit zein neurritan gorpuzten den sentimentuetan ideologia, baina, liburu honetan, Jainkoa, zenbat samin, zenbat oinaze!


Kulturak eta sormenak eskualdean daukan eragin sozioekonomikoa neurtu nahi du Udal Elkarteak | El Diario Vasco\nCosta UrolaKulturak eta sormenak eskualdean daukan eragin sozioekonomikoa neurtu nahi du Udal Elkarteak\nJ. M. Z.GETARIA. Domingo, 30 junio 2019, 00:17\nUrola Kostako Udal Elkartea 2017an hasi zen eskualdeko Kultura eta Sormen Industrien (KSI) sektorea suspertzeko lanean. Geroztik, hainbat jarduera abiatu ditu, sektorearen ikusgaitasuna areagotzeko eta sektorea saretu eta profesionalizatzeko asmoz.\nHiru urteko lanketaren ondoren, Udal Elkarteak neurtu egin nahi du KSI sektoreak eskualdean duen eragin sozioekonomikoa: zein neurritan laguntzen duen ekonomiaren sustapenean, zein eragin duen gizarte-kohesioan...\nAzterketa hori egiteko, adierazle sozioekonomiko zehatzak jasotzeko galdetegi laburrak diseinatu ditu Udal Elkarteak, sektoreko eragileek betetzeko. Guztira, lau galdetegi sortu ditu: sortzaile-artistentzat, sektoreko enpresentzat, museoentzat eta gainerako kultur eragile eta erakundeentzat. Eskualdean, modu batean edo bestean, KSI sektorean dabiltzan ahalik eta eragile gehienengana iristeko helburuz diseinatu dira galdetegi zehatz eta laburrak. Erraz eta azkar erantzuteko inkestak dira eta, gainera, online egiteko modukoak.\nInpaktu sozioekonomikoa neurtzeko prestatutako galdetegiak hauek dira, lau esparruetara bideratuta: museoei, enpresei, sortzaileei eta azkenik kultur erakundeei bideratutako galdetegia.\nZalantzarik izanez gero, edota informazio gehiago jasotzeko, idatzi mezu elektroniko bat edo jarri Udal Elkartearekin harremanetan telefono bidez. Enpresentzako Zerbitzuak, galdetu Idoia Etxarri edo Eli Uzkudunengatik. Bertako helbide elektronikoa, enpresa@urolakosta.eus eta telefono zenbakia, 943 890 808.


50urte, webgunea - Elorrioko Txintxirri Ikastola\n» 50urte, webgunea\nMende erdi honetan ikastolaren ibilbidea laburbiltzen den webgunea sortu dugu, 50urte. Ikasturte honetan ikastolak bere 50.urteurrena ospatu du “50 urte bidea zabaltzen” lelopean. 1968ko urtarrilaren 12an sortu zen ikastola eta aurten, data esanguratsu hori gogoratuz, ekintza ugari egin ditugu. Egindakoaren laburpena aurkezten dizuegu hemen, baina gure mende erdiko historia azaltzen duen webgune berria azpimarratu nahi dugu.\nKurtsorea Txintxirri jauregiko leihoetan jarri eta eduki desberdinak ikusteko aukera izango duzue: sortzaileen azalpenak, langile ohien solasaldia, ikasle ohi eta gurasoak….gure pedagogia ezagutzeko eta barneratzeko aukera bikaina!\nIkastolako kide, ikasle, irakasle, ikasle-ohi, irakasle-ohi guztiak batu eta 50 urteak elkarrekin ospatzea izan da helburu eta harrotasunez esan behar dugu helburua bete egin dela.\nAbenduan urtemugako ospakizunei hasiera eman genien eta sortzaileei ondo merezitako gorazarrea egin genien. Ondoren, argazki erakusketa antolatu genuen. Zenbat oroitzapen, zenbat bizipen ikastolatik zehar eskegitako argazkietan. Hormek hitz egingo balute!\nEuskal Kultura da gure oinarria, Euskal Curriculuma gure gidaria…eta horrela izanik, bertso afari ederra ospatu eta telebistan ikusi ahal izan genuen. Txapeldun handiak izan ziren gurekin, Igor Elortza eta Maialen Lujanbio, eta bertso sorta ederra bota zuten egun hunkigarri horretan.\nUrteurreneko azken ospakizuna jaialdiarekin amaitu genuen, ekainaren 2an, ikastolako lagunak herriko plazan bilduz. Herritik sortua eta herriarentzat!\nBukatzeko, eskerrak eman nahi dizkiegu gurekin izan diren guztiei. Argi dago zuek denok barik hau ez dela posible, beraz…..ESKERRIK ASKO!\nIkastolak mende erdi bat bete du, baina jadanik hurrengo mende erdira begira jarrita dago!


Gure ekintzak – 6 orrialdea – Blagan\nMendi irteera Labetxu-ra.\nApirilaren 9rako mendi irteera berria antolatu dugu. Kasu honetan Labetxura goaz, Jaizkibel bertan dugun hareharri koloretsuzko paisaia zoragarriaz disfrutatzera. Animatu eta etorri gurekin!\nHitzordua: Apirilak 9, igandea, goizeko 8:30tan Eroskiko aparkalekuan.\nArgitaratze-data 2017-04-02 2017-04-02 Kategoriak Gure ekintzakUtzi iruzkina Mendi irteera Labetxu-ra. bidalketan\nAurreko orrialdea Orrialdea 1 … Orrialdea 5 Orrialdea 6 Orrialdea 7 Hurrengo orrialdea


OpenExpo Virtual Experience 2021, Software Libreko ekitaldi ospetsuenetako bat itzultzen da | Linuxetik\nOpenExpo Virtual Experience 2021, Software Libreko ekitaldi ospetsuenetako bat itzultzen da\nJoaquin Garcia Cobo | | GNU / Linux, Berri\nEspainiako Software Librearen espainiako gertakaririk ospetsuenetako eta garrantzitsuenetako bat hurrengo egunetan gertatuko da, OpenExpo ari naiz aipatzen, segurtasun arrazoiengatik gertakari birtuala bihurtu zen bere burua deituz OpenExpo Esperientzia Birtuala 2021.\nAurten iaz ezarri zen formatu birtuala errepikatzen da, baina, horrez gain, Linuxetik gertaeraren komunikabideetako bazkideetako baten parte bihurtzen da.\nAurtengo edizioan aparteko aitabitxi bat agertuko da, handia Chema Alonso, mundu mailako erreferentzia bat segurtasun informatikoari dagokionez eta teknologiaren paisaiaren barruan erdarazko teknologiaren irudi ezagunenetakoa. Baina hau ez da guztia. Chema Alonso izateaz gain, OpenExpo gai berriez beteko da ordezkariak eta enpresak osatzen ez ezik Espainiako eta Latinoamerikako zati bateko panorama teknologikoa baina azken hilabeteetan ospea berezia izan dute, kasu askotan nahi gabe eta beste askotan ospea mundu osoan izan da.\nZoritxarrez OpenExpo oraindik ez da erreferente teknologikoa mundu osoan eta horrek esan nahi du Google edo Amazon bezalako enpresa handiek ez dutela gertaera interesatzen baina esan behar dugu Dell Technologies, Oracle, Intel edo OVHcloud-eko kideen presentzia izango dugula besteak beste. dagoeneko zerrenda oso handia dela eta gai teknologiko ugari biltzen dituela.\nOpenExpo Virtual Experience 2021-ek jorratuko dituen gaiak izango dira blockchain, Big Data, Cloud, Zibersegurtasuna, kode irekiko softwarea, beste gai batzuekin konbinatzeaz gain, hala nola digitalizazioa, informatikako prestakuntza eta enplegua, Fintech, irisgarritasuna, besteak beste.\nNola landuko dira gai hauek OpenExpo Virtual Experience 2021ean?\nAurreko edizioetan bezala, gogoratu behar dugu aurrean gaudela OpenExpo-ren 8. edizioa, hitzaldiak, topaketak, hitzaldiak, erakusketak, tailerrak, topaketak, foroak, mahai inguruak eta abar egongo dira ... Eta bide horien bidez, erabiltzaileek ekitaldi honetan eta aurtengo hizlariekin parte hartu ahal izango dute.\nBertaratzea eta parte hartzea izango da guztiz birtuala eta% 100 gaztelaniaz, beraz, erabiltzaile erdaldunak zorionekoak dira, arazo geografikoaren araberakoa izango ez baita OpenExpo Virtual Experience 2021ean parte hartzeko. Ekitaldiak egingo dira ekainaren 8tik ekainaren 11ra, biak barne. Hizlarien zerrenda eta haien parte hartzea bidez lor dezakegu ekitaldiaren webgune ofiziala.\nAntolakuntzak jakinarazi digu edizio berri honetan berri dezente egongo direla, baina momentuz bi baino ez ditugu ezagutzen. Horietako bat izango da OpenTrivial, taldeen bitxikeria, talde bakoitza mundu teknologikoari eta kode irekiari buruzko galderak erantzungo dituzten 4 profesionalek osatuko dute.\nHorietako bigarrena izango da "Ikuslearen ahotsa", bere izena soilik ezagutzen dugun jarduera eta horri buruz gehiago jakiteko ekitaldian parte hartu behar dugula (erakundeak jakinarazi digun moduan).\nOpenExpo Virtual Experience 2021ean parte hartzea izen ematearen bidez egin daiteke gertaeraren esteka ofizialen bidez:\nEdo bidez egin dezakegu ekitaldiaren webgune ofiziala.\nIturburu irekiko komunitatea oso zabala eta indartsua da irekitasunagatik eta bere alde kolaboratzailea, OpenExpo Virtual Experience gertaera interesgarria baino gehiago bihurtzen duen alderdia Ez al zaizu iruditzen?\nArtikuluaren bide osoa: Linuxetik » GNU / Linux » OpenExpo Virtual Experience 2021, Software Libreko ekitaldi ospetsuenetako bat itzultzen da\nSebastian Zapateiro esan zuen\nGustatzen zait mota honetako jarduerak gertatzen ari direla. Eskerrik asko salatzeagatik!\nErantzun Sebastián Zapateirori\nMila esker gu irakurtzeagatik. Kontatzen dugu esaten diguzuna. Zoritxarrez ez dago ekitaldi asko, baina beste batzuk ere badaude; ;-)\nBlender 2.93 LTS: Blender eta bere LTS bertsio berriari buruzko guztia eskuragarri


Errealitateak - - euskalerriairratia.eus\nAitor Etxarte 2019-04-08 12:56\nLanean ari garenean atsedena datorkigu gogora. Lan-egunetan, asteburua. Garizuman, hondartza. Ekainean, bidai luzea. Ez garen tokian eta ez ditugun bide-lagunak desiratzen ditugu. Dagokigun mundutik paradisuen bila ihes egiten dugu.\nEz da kontu berria. Ovidiok “Ars Amatorian” bere garaiko paradisua deskribatu zuen: Antzinako oihana zutik dirau aizkorak ez duelako ukitu, iturri sakratua erdian da, leizea harkaitzetatik zintzilik eta nonhai txoriek beraien kexa goxoak zabaltzen dituzte.\nEta orain pantailekin ihesa bizitzan guztiz txertatu da, errealitate artean etengabeko joan-etorrian ari garelako. Fantasia edo amesgaiztoa nagusitu da gure bizipenetan. Aukeran, hobe errealitate gordinaren alde egitea. Ez da gauza bera, adibidez, Korrika lagun askoren erdian bizitzea edo pantailan jarraitzea.


Gaur Europako Hizkuntzen Eguna ospatzen da - Deia\ndeia.eus 26.09.2021 | 20:02\nGaur ospatzen da Europako Hizkuntzen Eguna eta, horregatik, Bizkaiko Foru Aldundiak topaketa bat antolatu du adituekin. Zehazki, helburua izan da Euskararen egoeraz hausnartzea eta han egon dira hasiera emateko Lorea Bilbao Ibarra Euskara, Kultura eta Kiroleko foru-diputatuak.\nBertan Lorea Bilbao Ibarrak Europako Hizkuntzen Egunaren atarian gaudela, efemeride honek aldarrikatu eta ospatu nahi duena gogorarazi du; balioa eman behar zaio hizkuntza aniztasunari eta aniztasun hori zaindu eta babestu behar dela azaldu du "bi aldarrikapen egin gura ditugu, batetik hizkuntza aniztasuna errespetatu, bultzatu, kudeatu, Europa Batua eraikitzeko oinarri garratzitsua bezala hartuz, bestetik, euskarak, hizkuntza europarra izanik bere tokia behar duela gainontzeko hizkuntzen artean." Lorea Bilbaok adierazi du "Euskara Europako beste hizkuntzekiko osagarri dela, eta euskararekiko osagarri direla beste hizkuntzak ere.\nEkitaldian Itziar Elorzak, EHUko irakasleak hitzaldia eskaini du Europako hizkuntzen aniztasunaren inguruan eta aniztasun horretan euskarak duen lekuaren inguruan. Europako hizkuntza aniztasunen baitan Euskarak esparru ezberdinetan dituen erronkez hausnartzeko gainera, solasaldia egin da, eta bertan bost hizlarik hartu dute parte: Bizkaiko Foru Aldundiko Ekonomia Sustatzeko Sailaren Foru diputatuak Ainara Basurko; Maite Goñi Mondragon Unibertsitateko irakasle eta euskarak ingurune digitalean dituen erronketan espezializatua; Xabi Paya itzultzaile, gidoigilea, bertsolaria eta Getxoko Kultur Etxearen zuzendari-kudeatzailea, Ana Urkiza Eusko Ikaskuntzako presidentea eta, azkenik, Alex Sardui abeslariak.\nItziar Elorzak ikuspegi positibo batetik aurkeztu du euskararen egoera Europan, Europak euskarari printzipioen babesa eskaintzen diola adierazi du; hizkuntza eta kultura aniztasunaren babesa eta euskarak Europari, azken mendean egin duen biziberritze ibilbidea gainontzeko hizkuntzentzat erreferente bezala.\nOndoren, mahai-inguruan landutako gaia zera izan da: "Europako hizkuntza-aniztasunaren baitan, zer nahi duzu euskararentzat zure arloan? Zein dira erronkak?" Parte hartzaile bakoitzak jarritako gaia bere arlotik landu du topaketan: euskarak enpresei ematen dien balio erantsiaren ikuspegitik; teknologien garaian hizkuntza ez-hegemonikoek duten lekuaren ikuspegitik; Europan identitate jakin bat proiektatzeko euskarak eta oro har hizkuntzek duten estrategikotasunaren ikuspegitik; euskal kulturaren ikuspegitik; eta euskarazko sorkuntzaren ikuspegitik.\nAinara Basurko diputatuak euskarak enpresei ematen dion balio erantsia aipatu du, Basurkok azaldu duenez enpresentzako lehiakorrak izateko kudeaketa aurreratua izan behar dute, hizkuntzak zalantza barik kudeaketan integratu eta lehiakortasunerako ezinbesteko elementu dira. Mundu globalean enpresak egokitu beharra dute ez soilik herrietako arau eta legedira , baizik eta bertoko berezitasunetara ere bai, besteak beste hizkuntzetara. Enpresa ez da irla bat, gizartearen parte bat da eta erantzukizun soziala dauka. Ainara Basurkok adierazi duenez "marka eta irudia ematen du euskarak, kultur aniztasunaren kudeaketa egokiak talentua eskuratzea, inklusiboagoa izatea eta bezeroekin konexio hobeak lortzea ahalbideratzen dio. "\nMaite Goñik berriz, ingurune digitalaz aritu da eta gai estrategikoa da azpimarratu du. "gai honen inguruko txosten argitaratu berri garrantzitsu bat daukagu: Euskara Ingurune digitalean: gomendioak 2021-2024" eta bertan jasotzen diren ardatz nagusiak, gomendioak eta ekintzak jarraitu beharreko bidea dira. Garrantzitsua da, besteak beste, edukiak eta azpiegiturak euskaraz edukitzea eta ikusgaitasuna eman behar zaie euskarazko garapenei eta zaintza digitala egin behar dugu. Gauza asko ditugu gure alde: komunitate txiki baino aktiboa eta administrazioen babesa"\nAna Urkizak bi lelo mahai gainean jarriz hasi du mahai ingurua: Europako Batasunak bere egindako leloa (united diversity) eta bestetik, herri bat hizkuntza bat ideia. Urkizak adierazi duenez "Europak nortasunaren indartzea du helburu eta nortasun hori indartzeko zer ekarpen egingo dugu? Nortasuna norbere burua definitzen duen kolektiboa da baina ez da aski, kolektibo horrek aitortza behar du. Euskaldunok luzaroan egon gara aitortza hori nork emango zain. Europari gu zer garen azaltzeko diskurtsoa finkatu egin behar dugu, ez dugulako."\nBukatzeko Alex Sardui Euskarazko sorkuntza ikuspegitik aritu da, "kantuak ez dira itzuli behar eta euskara heldu ahal da esparru berri askotara musikaren bidez eta beharbada ez gaude aprobetxatzen aukera hori. Musikaren bidez ez dago arazorik munduratzeko; unibertsala den musikarekin doalako. Euskarazko musika zubia da".\nBertan landutako gaien inguruan hausnarketak egiteko #EuropakoHizkuntzakBizkaia hastag-a sortu da eta irailaren 26ra arte irekita egongo da, jardunaldiko gonbidatuez gain, herritarrek ere Europako Hizkuntzen Egunaren harira dituzten iritzi eta proposamenak jaso ahal izateko. Ekitaldia ixteko musika emanaldia eskaini du Alex Sarduik, Kirmen Uriberen eta Eñaut Elorrietan letran eta poeman oinarritutako "Zure ahoan lore bat" abestia inter


euskara archivos - Ahari Laboratory\n2021ko ekaineko proposamenak\nHemen duzue, euskara eta euskal gaiak ardatz hartuta, hilabete honetan erakunde ezberdinek burutu dituzten hainbat digitalizazio lanen gure zerrenda (Ahari Laboratoryren sare sozial ezberdinetan ere aurki ditzakezue). Espero dugu gustokoak izatea. Euskara (euskera) eta Euskal Literatura Filologiatik dialektologiara Nafarroako euskarazko testu zaharretan barrena (1416-1750) Reguero Ugarte, Urtzi Sabin euskalduna / [Estornes Lasa’tar Beñat’en idaztiak = Obras…\n2021ko maiatzeko proposamenak\nHemen duzue, euskara eta euskal gaiak ardatz hartuta, hilabete honetan erakunde ezberdinek burutu dituzten hainbat digitalizazio lanen gure zerrenda (Ahari Laboratoryren sare sozial ezberdinetan ere aurki ditzakezue). Espero dugu gustokoak izatea. Euskara (euskera) eta Euskal Literatura Ilargi bete / Urkia’tar Pernando abak (izkia) ; ta Madina’tar Prantzisko’k (eresia) idatzitako bi ekitaldidun mixio antzerkia Baigorri…\n2021ko apirileko proposamenak\nHemen duzu euskara eta euskal gaiak ardatz hartuta erakunde ezberdinek burutu dituzten lan ezberdinen hilabete honetako proposamenen zerrenda (Ahari Laboratoryren sare sozial ezberdinetan ere aurki ditzakezue). Espero dugu gustokoak izatea. Euskara (euskera) eta Euskal Literatura ORIXE.GUTUNAK(1917-1961) Zabaleta, P., 1990, “Vascuencearen legea”, Jakin 56, 1990, 107-128. Lazarraga Eskuizkribuaren edizioa eta azterketa. I. Sarrera, gramatika, hiztegia eta…\n2021ko martxoko proposamenak\nHemen duzu euskara eta euskal gaiak ardatz hartuta erakunde ezberdinek burutu dituzten lan ezberdinen proposamenen zerrenda hilabete honetan (Ahari Laboratoryren sare sozial ezberdinetan ere aurki ditzakezue). Espero dugu gustokoak izatea. Euskara (euskera) eta euskal literatura Santa Cruz apaiza / Ormaetxea Nikola (Orixe) Zer duzu Orixeren kontra eta alde. Joxe Azurmendi Hautsak errautsak bezain. Itsaro Borda…\n2021ko otsaileko proposamenak\nHemen duzu euskara eta euskal gaiak ardatz hartuta erakunde ezberdinek burutu dituzten lan ezberdinen proposamenen zerrenda hilabete honetan (Ahari Laboratoryren sare sozial ezberdinetan ere aurki ditzakezue). Espero dugu gustokoak izatea. Euskara (euskera) eta Euskal Literatura Urruzuno’tar P.M’en ipuiak. Lenengo idaztia Federiko Krutwig-i omenaldia Antroplogia eta etnografia Refugio de cañizos en Marcilla La arquitectura del caserío…\n© 2022\tAhari Laboratory\nWebgune honek cookie-ak erabiltzen ditu zure nabigazioa errazteko eta analisi estatistikoak egiteko. Nabigatzen jarraitzen baduzu, hauen erabilera onartzen duzula ulertuko dugu.Informazio gehiago nahi baduzu, kontsultatu Lege oharrak.


Zein da gu gizonon abiapuntua? - - Alea.eus\nEduardo Arriolabengoa Abasolo\nZein da gu gizonon abiapuntua?\nEduardo Arriolabengoa Abasolo 2020-03-09 06:00\n"Zein da niri, gizon, dagokidan taldea?... Zein den norberaren abiapuntua berdintasunaren bidean?"\nFeminismoari sor zaio sexuaren eta generoaren arteko bereizketaren aurkikuntza. Sexua lotua dago biologiarekin eta fisiologiarekin, arra edo eme izatearekin, herentziarekin azken finean. Generoa, aldiz, giza eraikuntza da, mendeetan zehar eraikia. Zer den maskulinoa eta zer femeninoa erabakitzen du generoak, zeintzuk diren gizonezkoen rolak eta zeintzuk emakumezkoenak. Hala, gizona indartsua izango da, hitz gutxikoa, sentimenduetarako lekurik gabekoa; emakumea, aldiz, ahula, sentimentala, eztitxoa. Gizonari dagokio tribuaren edo familiaren defentsa, pertsonaia publikoa izatea, familiaren janarien hornitzaile bihurtzea; emakumeari, ordea, umeak izan eta zaindu, etxearen antolamendua eta kudeaketa, gizonaren zerbitzuan egotea. Gizona izango da jabea, agintaria, familiaren burua. Emakumea, berriz, otzana, amore-emailea, etorkorra.\nKultura honen ondoriorik txarrena ez da, hala ere, rolen banaketa eta bereizketa, baizik eta gizonak irabazten duen nagusitasuna: gizona emakumea baino gehiago da. Boterea gizonarena da, bere eskutan dago menderatzeko ahalmena, emakumearen jarrera otzanarena izango den bitartean. Sistema patriarkal honetan lortu du gizonak gailentasuna, boterea, emakumearen egoera neskamearena bihurtzeraino. Hemen datza feministen iritziz gaur egun emakumeen eta gizonen artean dagoen ezberdintasuna.\n"Mendebaldearen kulturak matxista izateak ez du esan nahi beste kultura batzuetan horrela denik antropologiak erakutsi digunaren arabera."\nGeneroaren eta sexuaren arteko bereizketak garrantzi handiko lau haustura ekarri ditu ondorio gisa. Lehenengoa, sexu-genero identifikazioaren etendura, biologikoa eta herentziaz lotua bata, kulturala eta ikasitakoa bestea. Bigarrena, maskulinitate-feminitate binomioaren puskaketa: gizona zein emakumea pertsona diren neurrian gai dira indartsua izan behar denean indartsu izateko edo sentimenduak azaldu behar direnean azalarazteko. Hirugarrena, gizona izateko edo emakumea izateko era askotarikoak dira segun zein den kultura, garaia, lekua, klasea. Mendebaldearen kulturak matxista izateak ez du esan nahi beste kultura batzuetan horrela denik antropologiak erakutsi digunaren arabera. Azkenez, laugarrena, badirela sexualitatearen portaeretan normaz kanpoko hautabideak, orain arte arauek betearazi dizkigutenak baino beste bideak eta aukerak.\nZein da gizonen jarrera feminismoaren aurrean? Lau taldetan sailkatzen ditu Izan behar genukeen gizona liburuaren Salazar egileak gizonezkoen jarrera feminismoaren aurrean. Lehenengoan kokatzen ditu feminismoaren aurka daudenak, generoaren eta sexuaren bereizketa onartzen ez dutenak, generoaren indarkeriaren legearen kontra daudenak, feminismoa matxismoaren ifrentzua izango balitz, Vox alderdiak defenditzen duen tesia hain zuzen.\nEz aurka ezta alde ere daudenak osatuko lukete bigarren multzoa, beligeranteak izan barik kontua beraiekin joango ez balitz moduan bizi direnak.\nHirugarren taldea osatzen dutenek onartzen dute gizonen eta emakumeen arteko ezberdintasuna, bat datoz feministen eskaerekin, saiatzen dira etxeko lanak egiten eta umeen zaintzaz arduratzen edo errotua dagoen matxismoa gutxitzen.\nAzkenez, laugarren taldekoak militanteagoak dira, biltzen dira maskulinitate berriari bideak zabaldu nahian, feminismoak egin duen lanaren antzera maskulinitatea berdintasunaren ikuspegitik aztertzen dute eta proposamen zuzenak egiten.\nZein da niri, gizon, dagokidan taldea? Ez litzateke ariketa hutsala izango, Martxoak 8 egunaren abaroan, gai izango bagina jakiteko zein den dagokigun taldea, non koka dezakegun gure gizonezko burua eta, beraz, zein den norberaren abiapuntua berdintasunaren bidean.


Ekonomia eta dirulaguntzak — Eibarko Udala\nBozeramaileen Batzordea 2020ko martxoaren 18an bildu zen, orduan hartutako neurriez gain, neurri berriak aztertu eta onartzeko, Eibarko herritarrek osasun-krisiari aurre egiteko orduan, beren bizi-kalitatean eta ongizatean ahalik eta ondorio txikiena izan dezaten laguntzeko; eta, ahal den neurrian, eta Eibarko Udalaren eskumenen baitan, egoera horrek merkataritzan zein ostalaritza sektoreetan eragingo dituen galera ekonomiko handiak konpentsatzeko.\nHorren haritik, Miguel de los Toyos alkateak bozeramaileei proposatu zien "Umeak Eskolara" eta "Diru-laguntzak ikasleei" programetarako aurrekontu-partida bikoiztea, eta 570.000 euroraino luzatzea. Ez-ohiko ekimen bat da, eta udal ordezkaritza duten talde guztien babesa izan du. Hala, 420.000 euro izango dira “Umeak Eskolara” eta 150.000 euro “Dirulaguntzak ikasleei” programetarako; 120,20 euroko dirulaguntza izango da ume/edo gazte bakoitzeko.\nUdal informazio gehiago:\nNeurri sozioekonomikoen talka-plana (2020)\nBeste erakunde batzuen aholkularitza, laguntzak eta diru-laguntzak\nEibarko Udalak zuzeneko beste dirulaguntza bat emango die krisiak eta alarma-egoerak kaltetutako ostalaritza-sektoreko enpresei eta autonomoei (2020/11/20)\nUdal etxebizitzen errentetan hartutako ezohiko neurriak (2020/04/15)\nEnpresa txiki eta ertainentzako, banakako enpresaburuentzako eta profesional autonomoentzako finantza-laguntzaren 2020ko programa (2020/04/03)\nUdalak neurri batzuk onartu ditu herritarrei eta hainbat sektore ekonomikori laguntzeko (2020/03/18)\nKontuhartzailetza 943708409 - kontuhartzailetza@eibar.eus\nDiruzaintza 943708410 - diruzaintza@eibar.eus\nAutonomo eta enpresentzako laguntza zerbitzua (Debegesa) 687476505 (09:00-14:00)\nEibarko Merkataritza Bulego Teknikoa Posta elektronikoa: leire.ojanguren@fmg.es / empleo@fmg.es


Desgaitasunen bat duten pertsonek zailtasun handiak dituzte lana aurkitzeko.\nDesagaitasunen bat duten pertsonentzako lan-merkat ...\n2020/11/20 Gaurkotasuna Crowdfunding Bizkaia\nEINek 2019an egindako ‘Desgaitasunen bat duten pertsonen enplegua’ urteko azterlanak desgaitasuna duten pertsonen langabezia-tasa %25,2koa dela adierazten du. Izan ere, desgaitasunen bat dutenen pertsonen tasa lanean %25,8koa da, desgaitasunen bat duten pertsonek lan-merkatuan duten parte-hartzea oraindik nahikoa ez dela erakusten duen datua, eta, 2020ko txostenaren zain, okerrera egingo duela aurreikusten da krisi ekonomikoaren eta estatuko atzeraldiaren ondorioz.\nDesgaitasunen bat duten 4 pertsonatik batek bakarrik enplegua izatea lan-merkatuan oztopo ugari daudela erakusten du, baina ez hori bakarrik, baizik eta prekarietate-maila handia ere badagoela lanean ari diren pertsonen lanbide gehienetan, eta hainbat arrazoi daude estatistika horiek gertatzeko.\nDesgaitasun motorren kasuan batez ere, eragozpenik gabe mugitzeko benetan egokiak diren eraikin, kale eta instalazioen kopurua oso txikia da. Egia da instalazio publiko gehienek mugikortasunari egokitutako azpiegiturak dituztela.\nEgia da, halaber, ahalmenen bat duten pertsona askok ez dutela beren buruarengan konfiantzarik lan-merkatuan sartzen saiatzeko, bere izaera oztopo bat izango dela pentsatzen dutelako.\nEgia da lan-merkatuan gero eta aukera gutxiago dagoela kualifikatu gabeko lanpostuetan lan egiteko, eta gero eta espezializatuago dago langileen eskaera. Enpresek, batez ere sektore jakin batzuetan, hala nola industrian eta teknologian, pertsona gutxik duten prestakuntza oso teknikoa behar duten gero eta lanpostu gehiago bilatzen dituzte.\nGizartearen harrera ona\nGizartea gero eta kontzientziatuago dagoen arren, oraindik badira desgaitasunen bat duten pertsonek ekoizpen-lanak egiteko gaitasun nahikoa ez dutela uste duten pertsonak, eta hori da, hain zuzen ere, desgaitasunen bat duten pertsonek lanik ez lortzeko arrazoi nagusietako bat. Enplegu-emaile asko ez dute beraien izaera ondo ezagutzen, eta ez dute jakiten nola heldu egoerari eta nola jardun; beraz, hezkuntza-arazoa da.\nKasu askotan, desgaitasuna duten pertsonak baztertzearen arrazoia ez da eraginkortasuna, baizik eta profesional hauei buruzko topikoak. Baina oztopo horiek haustean, enpresak aniztasunari esker aberasten dira. Lan-giroa hobetzea profil berriak sartuz, lankideak lan-munduan sartzen laguntzean gustura egotea, salmentak areagotzea bezeroek integrazioarekiko konpromisoa eskertzen dutelako eta gizarte kohesionatuago bat eraikitzeko konpromiso hori izatea, besteak beste.\nDesgaitasunen bat duten hautagaietan eragina duten desoreka hauek hainbat neurriren bidez konpondu daitezke, hala nola egokitutako azpiegiturekin mugikortasuna erraztea, desgaitasunen bat duten pertsonen %55ek muga fisikoren bat jasaten baitute, EINen arabera. Enpresek ere barne-komunikazioko bideak antolatu ditzakete, desgaitasunen bat duten pertsona batzuk, gutxiengoa izan arren, beren egoera partikularrari buruz berba egitea sahiesten dutelarik. Halaber, funtsezkoa da Giza Baliabideen arloko prestakuntza-planak eta plan politikoak izatea, lankideek arazoren bat izanez gero berehala erantzun ahal izateko. Eta, azkenik, enpresek zergei dagokienez zer laguntza ematen dituzten jakin behar dute, eta zer laguntza ekonomiko ematen dituzten lan-eremuak egokitzeko, administrazio publikoek desgaitasunen bat duten pertsonak kontratatzeko laguntzen bidez.\nIntegrazio soziala bultzatzen duten enpresen adibideak asko dira, eta horietako bat gertu dugu gure lurraldean. NahiArte by Formarte, gurekin inbertsio-txanda bati ekin diotenak, desgaitasun psikiko edo/eta intelektuala duten pertsona askoren aukera eta lan-irteera da. Lan-merkatua eskura izateko borrokatzen duen proiektu bakarra eta etorkizunekoa.\nNahiArte By FormArten egiten dutenari buruz gehiago jakiteko gogoz geratu zara? Gehiago jakin nahi duzu proiektuari buruz? Ezagutu ezazu gure plataforman.\nZer dira edtech-ak eta healthtech-ak\nGutxi falta da NahiArteren inbertsio-txanda amaitzeko. Hartu parte!


Online jokoa: Bumz\nAlternative izenak: Bumz\nOnline jokoa play Bumz edonork nahi interes eta kezkak eguneroko fun break eta plazer asko lortzeko gomendatzen da. Browser-oinarritzen da, multiplayer online game Bumz arazo hau konpontzen eta utz lasaitu eta igo yourself aldartea. Online jokoa Bumz batez ere ondo-gustatu Worms antza. Play Bumz armak desberdin eta umore duzu. Hemen eta estandar pistolak makina pistola, aire-balbulak, eta hozkailuak. Girls online jokoa Bumz erakartzeko bere grafiko koloretsuak, dibertigarria cartoon paisaia, arropa eta zure begirada aldatzeko gaitasuna. Gizonak ere gustatzen Jokoa online Bumz dibertigarria: animazioa eta armak eta ekipamendua aukeraketa askotarikoa delako. Jokoa online Bumz erreproduzitzeko lehenik simple gainditu behar da izen-ematea Bumz. Hori egiteko: 1. Idatzi zure helbide elektronikoa behean. 2. Sortu pasahitz bat ezagutzen zuk bakarrik. 3. Asmatu jokoaren izena (username, goitizena) 4. Joan giza eta ez zara robot bat egiaztatzeko. Bumz erregistroa egiten da doakoa Jokoaren nagusia gunean. Game Bumz izen-ematea amaitu zenean, zure pertsonaia sortzeko prest zaude. Lehenik eta behin, zure pertsonaia izango duzu zure izaera sexu nahi duzun aukeratzeko. Lehen begiratuan delikatua eta hauskorra sor ditzakezu neska benetan beti prest oppressors aurre egiteko. Edo ona eta justizia borroka gogorra lasaia bidea aukeratu ahal izango duzu. Bumz oso, besterik gabe,, zure pertsonaia kudeaketa teklatua da. Giltzak nagusiak parte hartzen duten norabidea (geziak), eta espazioa (erasoa) aldatu dira gakoak. Jada espazio bat sakatzen baduzu urrunago zure ekintzen erradioa. Munduko Bumz konektatuta, borrokak izan ezik, maitasun leku bat da. Hona hemen eraztun bat erosi ahal izango dituzu eta beste pertsonaia bat proposatuko sartzeko ezkontza. Harreman horren ondorioz, newlyweds, hobariak izango dira. Eta suzko arma barietate fantastic osoa Bumz online joko bat da. Hemen, jakina, bere burua beso gai adreilu, shocker, telebista, barazkiak izango duzu. Erosi armak diamante jokoa. Just arma bat erosi ahal duzun kupoiak eta dominak dira, partida amaitu ondoren jaulki. Power: borrokak esperientzia berri bat, honako ezaugarri hauek ere garatuko dituzu. Zure pertsonaia combat orokorra boterea neurri, ekipamendu eta performance-maila arabera. Erasoa. Bere garapen zure erasoak kalte hobetzen. Arintasuna. Abiadura behar duzu eta zure erasoa energia hornidura handitzeko. Babestea. kalteak murrizten eta osasuna hobetzen du. Luck: etsaiak hit aukera ona eragiten du. Erasoak, besteak beste, guztiz etsai edozein bere armadura babes. Kalteak: oinarrizko kalte combat inflict dezakezu. Ezkutua: kalteak murrizteko. Osasuna. Zure HP kopurua erakusten du. Energia. Gaitasun espezifikoak eta mugimenduaren aplikazio horietan. Jokoa lanak sari hauek jasoko duzu: 1. Points laguntzen gremio esperientzia, ospea. 2. Game balioak: urrea, kupoiak, domina. 3. Baliagarria elementuak: armak, arropa, bitxiak, materialak ekipamendua, esperientzia txartela, saria kutxak hobetzeko ausazko saria. Online jokoa bera Bumz parte-hartzea eta gremioak eskaintzen du. Zure gremio sortzeko 12 maila, eta 100 000 urrezko iritsi behar da. Edozein jokalari eskatuta gremio edo bere kideek gonbidapena erantzun positibo bat sar daiteke. Bumz online game erlaxatu eta gozatu istorioa lagunduko du esan nahi segurua da. Beraz, azkar jaregin grisa eta aspergarria errutina. Online jokoa Bumz zure zain dago eta zure eskriturak. JolastekoBumz\nBideoak eta screenshots Partida Bumz


Irailaren erdialdean gaude jada, eta urtero moduan Zinemaldiko giroa arnasten da Donostian. Hiria galaz janzten da, zinema munduko profesionalei harrera egiteko, 9 egunez zazpigarren artearen munduko hiriburu bihurtuz.\n'Emakumeon memoria' ekimena\nGaurkoan bertako komikilari baten ikerketa lan bat dugu eskuartean. Aiert Zubigarai bizkaitarra II. Errepublika eta Gerra Zibilaren arteko garaietako emakumeen bizipenen inguruko ikerketa lanean murgildu da, emakumeen memoria berpiztea.\nEisner eta Bruguera sariak 2020\nAmerikako Estatu Batuetako komiki sari garrantzitsuenetakoak dira Eisner sariak. 1988. urtetik aurrera hasi ziren ateratzen, Kirby sarien etena zela eta. Sari ugari daude, kategoria desberdinetan banatuta, eta besteak beste gidoilari, marrazkilari, serie berri edota komiki digital onenak saritzen dira.\n“Ibili munduan”' Garikoitz Mendizabal txistulariak eta Xabier Zabala soinujoleak kaleratu duten lehen diskoa da. Hamabi abestiren bidez munduan zehar bidaiatzea proposatzen dute musikariek.\nManga komikiari eskainitako atal berria\nManga komikiari eskainitako espazio berria estreinatzen ari gara Koldo Mitxelenaren Komikitekan. Japoniar komiki tradizional hauen eskaria eta eskaintza etengabe gorantz doa, nahiz eta badiren hamarkada batzuk hauek merkaturatu hasi zirenetik.\nNazio Elkartearen Kontseiluak Donostian egindako bileraren mendeurrena ospatzeko erakusketa\n1920ko uztailaren 30etik abuztuaren 5era arte Nazio Elkartearen Kontseiluak Donostian egindako bileraren mendeurrena dela eta, Gipuzkoako Foru Aldundiak erakusketa txiki bat antolatu du, Liburutegiko 1. solairuko gune nagusian urriaren 17ra arte ikusgai egongo dena.\nHemeroteka digitala eta Autoikaskuntza\nDatorren astelehenetik aurrera, abuztuak 3, Koldo Mitxelena Liburutegiko Hemeroteka Digitalaren gela berrirekiko da. Bertan hainbat ordenagailu ipini dira hurrengo zerbitzu hauek eskainiz: Prentsa digitalaren kontsulta eta Hizkuntzak ikasteko materialaren online kontsulta.